| Chapter,Verse,Sanskrit_IAST,Sanskrit_Devanagari |
| 1,1,devīgītā atha prathamo 'dhyāyaḥ - saptamaḥ skandhaḥ atha ekatriṃśo 'dhyāyaḥ janamejaya uvāca dharādharādhīśa maulāvāvirāsītparaṃ mahaḥ yaduktaṃ bhavatā pūrvaṃ vistarāttadvadasva me,देवीगीता अथ प्रथमो ऽध्यायः - सप्तमः स्कन्धः अथ एकत्रिंशो ऽध्यायः जनमेजय उवाच धराधराधीश मौलावाविरासीत्परं महः यदुक्तं भवता पूर्वं विस्तरात्तद्वदस्व मे |
| 1,2,ko virajyeta matimānpibañchaktikathāmṛtam sudhāṃ tu pibatāṃ mṛtyuḥ sa naitacchṛṇvato bhavet,को विरज्येत मतिमान्पिबञ्छक्तिकथामृतम् सुधां तु पिबतां मृत्युः स नैतच्छृण्वतो भवेत् |
| 1,3,vyāsa uvāca dhanyo 'si kṛtakṛtyo 'si śikṣito 'si mahātmabhiḥ bhāgyavānasi yaddevyāṃ nirvyājā bhaktirasti te,व्यास उवाच धन्यो ऽसि कृतकृत्यो ऽसि शिक्षितो ऽसि महात्मभिः भाग्यवानसि यद्देव्यां निर्व्याजा भक्तिरस्ति ते |
| 1,4,śṛṇu rājanpurā vṛttaṃ satīdehe 'gnibharjite bhrāntaḥ śivastu babhrāma kvaciddeśe sthiro 'bhavat,शृणु राजन्पुरा वृत्तं सतीदेहे ऽग्निभर्जिते भ्रान्तः शिवस्तु बभ्राम क्वचिद्देशे स्थिरो ऽभवत् |
| 1,5,prapañcabhānarahitaḥ samādhigatamānasaḥ dhyāyandevīsvarūpaṃ tu kālaṃ ninye sa ātmavān,प्रपञ्चभानरहितः समाधिगतमानसः ध्यायन्देवीस्वरूपं तु कालं निन्ये स आत्मवान् |
| 1,6,saubhāgyarahitaṃ jātaṃ trailokyaṃ sacarācaram śaktihīnaṃ jagatsarvaṃ sābdhidvīpaṃ saparvatam,सौभाग्यरहितं जातं त्रैलोक्यं सचराचरम् शक्तिहीनं जगत्सर्वं साब्धिद्वीपं सपर्वतम् |
| 1,7,ānandaḥ śuṣkatāṃ yātaḥ sarveṣāṃ hṛdayāntare udāsīnāḥ sarvalokāścintājarjaracetasaḥ,आनन्दः शुष्कतां यातः सर्वेषां हृदयान्तरे उदासीनाः सर्वलोकाश्चिन्ताजर्जरचेतसः |
| 1,8,sadā duḥkhodadhau magnā rogagrastāstadābhavan grahāṇāṃ devatānāṃ ca vaiparītyena vartanam,सदा दुःखोदधौ मग्ना रोगग्रस्तास्तदाभवन् ग्रहाणां देवतानां च वैपरीत्येन वर्तनम् |
| 1,9,adhibhūtādhidaivānāṃ satyabhāvānnṛpābhavan atha 'sminneva kāle tu tārakākhyo mahasuraḥ,अधिभूताधिदैवानां सत्यभावान्नृपाभवन् अथ ऽस्मिन्नेव काले तु तारकाख्यो महसुरः |
| 1,10,brahmadattavaro daityo 'bhavattrailokyanāyakaḥ śivaurasastu yaḥ putraḥ sa te hantā bhaviṣyati,ब्रह्मदत्तवरो दैत्यो ऽभवत्त्रैलोक्यनायकः शिवौरसस्तु यः पुत्रः स ते हन्ता भविष्यति |
| 1,11,iti kalpitamṛtyuḥ sa devadevairmahāsuraḥ śivairasasutābhāvājjagarja ca nananda ca,इति कल्पितमृत्युः स देवदेवैर्महासुरः शिवैरससुताभावाज्जगर्ज च ननन्द च |
| 1,12,tena copadrutāḥ sarve svasthānātpracyutāḥ surāḥ śivairasasutābhāvāccintāmāpurduratyayām,तेन चोपद्रुताः सर्वे स्वस्थानात्प्रच्युताः सुराः शिवैरससुताभावाच्चिन्तामापुर्दुरत्ययाम् |
| 1,13,nāṅganā śaṅkarasyāsti kathaṃ tatsutasambhāvaḥ asmākaṃ bhāgyahīnānāṃ kathaṃ kāryaṃ bhaviṣyati,नाङ्गना शङ्करस्यास्ति कथं तत्सुतसम्भावः अस्माकं भाग्यहीनानां कथं कार्यं भविष्यति |
| 1,14,iti cintāturāḥ sarve jagmurvaikuṇṭhamaṇḍale śaśaṃsurharimekānte sa copāyaṃ jagāda ha,इति चिन्तातुराः सर्वे जग्मुर्वैकुण्ठमण्डले शशंसुर्हरिमेकान्ते स चोपायं जगाद ह |
| 1,15,kutaścintāturāḥ sarve kāmakalpadrumā śivā jāgarti bhūvaneśānī maṇidvīpādhivāsinī,कुतश्चिन्तातुराः सर्वे कामकल्पद्रुमा शिवा जागर्ति भूवनेशानी मणिद्वीपाधिवासिनी |
| 1,16,asmākamanayādeva tadupekṣāsti nānyathā śikṣaiveyaṃ jaganmātrā kṛtāsmacchikṣaṇāya,अस्माकमनयादेव तदुपेक्षास्ति नान्यथा शिक्षैवेयं जगन्मात्रा कृतास्मच्छिक्षणाय |
| 1,17,lālane tāḍane māturnā kāruṇyaṃ yathārbhake tadvadeva jaganmāturniyantrā guṇadoṣayoḥ,लालने ताडने मातुर्ना कारुण्यं यथार्भके तद्वदेव जगन्मातुर्नियन्त्रा गुणदोषयोः |
| 1,18,aparādho bhavatyeva tanayasya pade pade ko 'paraḥ sahate loke kevalaṃ mātaraṃ vinā,अपराधो भवत्येव तनयस्य पदे पदे को ऽपरः सहते लोके केवलं मातरं विना |
| 1,19,tasmadyūyaṃ parāmbāṃ tāṃ śaraṇaṃ yāta mā ciram nirvyājayā cittavṛttyā sā vaḥ kāryaṃ vidhāsyati,तस्मद्यूयं पराम्बां तां शरणं यात मा चिरम् निर्व्याजया चित्तवृत्त्या सा वः कार्यं विधास्यति |
| 1,20,ityādiśya surānsarvānmahāviṣṇuḥ svajāyayā saṃyuto nirjagāmāśu devaiḥ saha surādhipaḥ,इत्यादिश्य सुरान्सर्वान्महाविष्णुः स्वजायया संयुतो निर्जगामाशु देवैः सह सुराधिपः |
| 1,21,ājagāma mahāśailaṃ himavantaṃ nagādhipam abhavaṃśca surāḥ sarve puraścaraṇakarmiṇaḥ,आजगाम महाशैलं हिमवन्तं नगाधिपम् अभवंश्च सुराः सर्वे पुरश्चरणकर्मिणः |
| 1,22,ambāyajñavidhānajñā ambāyajñaṃ ca cakrire tṛtīyādivratānyāśu cakruḥ sarve surā nṛpa,अम्बायज्ञविधानज्ञा अम्बायज्ञं च चक्रिरे तृतीयादिव्रतान्याशु चक्रुः सर्वे सुरा नृप |
| 1,23,kecitsamādhiniṣṇātāḥ kecinnāmaparāyaṇāḥ kecitsūktaparāḥ kecinnāmapārāyaṇotsukāḥ,केचित्समाधिनिष्णाताः केचिन्नामपरायणाः केचित्सूक्तपराः केचिन्नामपारायणोत्सुकाः |
| 1,24,mantrapārāyaṇaparaḥ kecitkṛcchrādi kāriṇaḥ antaryāgaparāḥ kecitkecinnyāsaparāyaṇāḥ,मन्त्रपारायणपरः केचित्कृच्छ्रादि कारिणः अन्तर्यागपराः केचित्केचिन्न्यासपरायणाः |
| 1,25,hṛllekhayā parāśakteḥ pūjāṃ cakruratandritāḥ ityevaṃ bahuvarṣāṇi kālo 'gājjanamejaya,हृल्लेखया पराशक्तेः पूजां चक्रुरतन्द्रिताः इत्येवं बहुवर्षाणि कालो ऽगाज्जनमेजय |
| 1,26,akasmāccaitramāsīyanavamyāṃ ca bhṛgordine prādurbabhūva puratastanmahaḥ śrutibodhitam,अकस्माच्चैत्रमासीयनवम्यां च भृगोर्दिने प्रादुर्बभूव पुरतस्तन्महः श्रुतिबोधितम् |
| 1,27,caturdikṣu caturvedairmūrtimadbhirabhiṣṭutam koṭisūrypratīkāśaṃ candrakoṭisuśītalam,चतुर्दिक्षु चतुर्वेदैर्मूर्तिमद्भिरभिष्टुतम् कोटिसूर्य्प्रतीकाशं चन्द्रकोटिसुशीतलम् |
| 1,28,vidyutkoṭisamānābhamaruṇaṃ tatparaṃ mahaḥ naiva cordhvaṃ na tiryakca na madhye parijagrabhat,विद्युत्कोटिसमानाभमरुणं तत्परं महः नैव चोर्ध्वं न तिर्यक्च न मध्ये परिजग्रभत् |
| 1,29,ādyantarahitaṃ tattu na hastādyaṅgasaṃyutam na ca strīrūpamathavā na puṃrūpamathobhayam,आद्यन्तरहितं तत्तु न हस्ताद्यङ्गसंयुतम् न च स्त्रीरूपमथवा न पुंरूपमथोभयम् |
| 1,30,dīptyā pidhānaṃ netrāṇāṃ teṣāmāsīnmahīpate punaśca dhairyamālambya yāvatte dadṛśuḥ surāḥ,दीप्त्या पिधानं नेत्राणां तेषामासीन्महीपते पुनश्च धैर्यमालम्ब्य यावत्ते ददृशुः सुराः |
| 1,31,tāvattadeva strīrūpeṇābhāddivyaṃ manoharam atīva ramaṇīyāṅgīṃ kumārīṃ navayauvanām,तावत्तदेव स्त्रीरूपेणाभाद्दिव्यं मनोहरम् अतीव रमणीयाङ्गीं कुमारीं नवयौवनाम् |
| 1,32,udyatpīnakucadvandvaninditāmbhojakuḍmalām raṇatkiṅkiṇikājālasiñjanmañjīramekhalām,उद्यत्पीनकुचद्वन्द्वनिन्दिताम्भोजकुड्मलाम् रणत्किङ्किणिकाजालसिञ्जन्मञ्जीरमेखलाम् |
| 1,33,kanakāṅgadakeyūragraiveyakavibhūṣitām anarghyamaṇisambhinnagalabandhavirājitām,कनकाङ्गदकेयूरग्रैवेयकविभूषिताम् अनर्घ्यमणिसम्भिन्नगलबन्धविराजिताम् |
| 1,34,tanuketakasaṃrājannīlabhramarakuntalām nitambabimbasubhagāṃ romarājivirājitām,तनुकेतकसंराजन्नीलभ्रमरकुन्तलाम् नितम्बबिम्बसुभगां रोमराजिविराजिताम् |
| 1,35,karpūraśakalonmiśratāmbūlapūritānanām kanatkanakatāṭaṅkaviṭaṅkavadanāmbujām,कर्पूरशकलोन्मिश्रताम्बूलपूरिताननाम् कनत्कनकताटङ्कविटङ्कवदनाम्बुजाम् |
| 1,36,aṣṭamīcandrabimbābhalalāṭāmāyatabhruvam raktāravindanayanāmunnasāṃ madhurādharām,अष्टमीचन्द्रबिम्बाभललाटामायतभ्रुवम् रक्तारविन्दनयनामुन्नसां मधुराधराम् |
| 1,37,kundakuḍmaladantāgrāṃ muktāhāravirājitām ratnasambhinnamukuṭāṃ candrarekhāvatāmsinīm,कुन्दकुड्मलदन्ताग्रां मुक्ताहारविराजिताम् रत्नसम्भिन्नमुकुटां चन्द्ररेखावताम्सिनीम् |
| 1,38,mallikāmālatīmālākeśapāśavirājitām kāśmīrabinduniṭilāṃ netratrayavilāsinīm,मल्लिकामालतीमालाकेशपाशविराजिताम् काश्मीरबिन्दुनिटिलां नेत्रत्रयविलासिनीम् |
| 1,39,pāśāṅkuśavarābhīticaturbāhuṃ trilocanām raktavastraparīdhānāṃ dāḍimīkusumaprabhām,पाशाङ्कुशवराभीतिचतुर्बाहुं त्रिलोचनाम् रक्तवस्त्रपरीधानां दाडिमीकुसुमप्रभाम् |
| 1,40,sarvaśṛṅgāraveṣāḍhyāṃ sarvadevanamaskṛtām sarvāśāpūrikāṃ sarvamātaraṃ sarvamohinīm,सर्वशृङ्गारवेषाढ्यां सर्वदेवनमस्कृताम् सर्वाशापूरिकां सर्वमातरं सर्वमोहिनीम् |
| 1,41,prasādasumukhīmambāṃ mandasmitamukhāmbujām avyājakaruṇāmūrtiṃ dadṛśuḥ purataḥ surāḥ,प्रसादसुमुखीमम्बां मन्दस्मितमुखाम्बुजाम् अव्याजकरुणामूर्तिं ददृशुः पुरतः सुराः |
| 1,42,dṛṣṭvā tāṃ karuṇāmurtiṃ praṇemuḥ sakalāḥ surāḥ vaktuṃ nāśaknuvan kiñcidvāṣpasaṃruddhaniḥsvanāḥ,दृष्ट्वा तां करुणामुर्तिं प्रणेमुः सकलाः सुराः वक्तुं नाशक्नुवन् किञ्चिद्वाष्पसंरुद्धनिःस्वनाः |
| 1,43,kathañcitsthairyamālambya bhaktyā cānatakandharāḥ premāśrupūrṇanayanāstuṣṭuvurjagadambikām,कथञ्चित्स्थैर्यमालम्ब्य भक्त्या चानतकन्धराः प्रेमाश्रुपूर्णनयनास्तुष्टुवुर्जगदम्बिकाम् |
| 1,44,devā ūcuḥ namo devyai mahādevyai śivāyai satataṃ namaḥ namaḥ prakṛtyai bhadrāyai niyatāḥ praṇatāḥ sma tām,देवा ऊचुः नमो देव्यै महादेव्यै शिवायै सततं नमः नमः प्रकृत्यै भद्रायै नियताः प्रणताः स्म ताम् |
| 1,45,tām agnivarṇāṃ tapasā jvalantīṃ vairocanīṃ karmaphaleṣu juṣṭām durgāṃ devīṃ śaraṇamahaṃ prapadye sutarasi tarase namaḥ,ताम् अग्निवर्णां तपसा ज्वलन्तीं वैरोचनीं कर्मफलेषु जुष्टाम् दुर्गां देवीं शरणमहं प्रपद्ये सुतरसि तरसे नमः |
| 1,46,devīṃ vācamajanayanta devāstāṃ viśvarūpāḥ paśavo vadanti sā no mandreṣamūrjaṃ duhānā dhenur vāgasmānupasuṣṭutaitu,देवीं वाचमजनयन्त देवास्तां विश्वरूपाः पशवो वदन्ति सा नो मन्द्रेषमूर्जं दुहाना धेनुर् वागस्मानुपसुष्टुतैतु |
| 1,47,kālarātrīṃ brahmastutāṃ vaiṣṇavīṃ skandamātaram sarasvatīmaditiṃ dakṣaduhitaraṃ namāmaḥ pāvanāṃ śivām,कालरात्रीं ब्रह्मस्तुतां वैष्णवीं स्कन्दमातरम् सरस्वतीमदितिं दक्षदुहितरं नमामः पावनां शिवाम् |
| 1,48,mahālakṣmyai ca vidmahe sarvaśaktyai ca dhīmahi tanno devī pracodayāt,महालक्ष्म्यै च विद्महे सर्वशक्त्यै च धीमहि तन्नो देवी प्रचोदयात् |
| 1,49,namo virāṭsvarūpiṇyai namaḥ sūtrātmamūrtaye namo 'vyākṛtarūpiṇyai namaḥ śrībrahma mūrtaye,नमो विराट्स्वरूपिण्यै नमः सूत्रात्ममूर्तये नमो ऽव्याकृतरूपिण्यै नमः श्रीब्रह्म मूर्तये |
| 1,50,yadajñānājjagaddhāti rajjusarpasragādivat yajjñānāllayamāpnoti numastāṃ bhuvaneśvarīm,यदज्ञानाज्जगद्धाति रज्जुसर्पस्रगादिवत् यज्ज्ञानाल्लयमाप्नोति नुमस्तां भुवनेश्वरीम् |
| 1,51,numastatpadalakṣyārthāṃ cidekarasarūpiṇīm akhaṇḍānandarūpāṃ tāṃ vedatātparyabhūmikām,नुमस्तत्पदलक्ष्यार्थां चिदेकरसरूपिणीम् अखण्डानन्दरूपां तां वेदतात्पर्यभूमिकाम् |
| 1,52,pañcakośātiriktāṃ tām avasthātrayasākṣiṇīm punastvampadalakṣyārthāṃ pratyagātmasvarūpiṇīm,पञ्चकोशातिरिक्तां ताम् अवस्थात्रयसाक्षिणीम् पुनस्त्वम्पदलक्ष्यार्थां प्रत्यगात्मस्वरूपिणीम् |
| 1,53,namaḥ praṇavarūpāyai namo hrīṅkāramūrtaye nānāmantrātmikāyai te karuṇāyai namo namaḥ,नमः प्रणवरूपायै नमो ह्रीङ्कारमूर्तये नानामन्त्रात्मिकायै ते करुणायै नमो नमः |
| 1,54,iti stutā tadā devair maṇidvīpādhivāsinī prāha vācā madhurayā mattakokilaniḥsvanā,इति स्तुता तदा देवैर् मणिद्वीपाधिवासिनी प्राह वाचा मधुरया मत्तकोकिलनिःस्वना |
| 1,55,śrīdevyuvāca vedantu vibudhāḥ kāryaṃ yadarthamiha saṅgatāḥ varadāhaṃ sadā bhaktakāmakalpadrumāsmi ca,श्रीदेव्युवाच वेदन्तु विबुधाः कार्यं यदर्थमिह सङ्गताः वरदाहं सदा भक्तकामकल्पद्रुमास्मि च |
| 1,56,tiṣṭhantyāṃ mayi kā cintā yuṣmākaṃ bhaktiśālinām samuddharāmi madbhaktānduḥkhasaṃsārasāgarāt,तिष्ठन्त्यां मयि का चिन्ता युष्माकं भक्तिशालिनाम् समुद्धरामि मद्भक्तान्दुःखसंसारसागरात् |
| 1,57,iti pratijñāṃ me satyāṃ jānītha vibudhottamāḥ iti premākulāṃ vāṇīṃ śrutvā santuṣṭamānasāḥ,इति प्रतिज्ञां मे सत्यां जानीथ विबुधोत्तमाः इति प्रेमाकुलां वाणीं श्रुत्वा सन्तुष्टमानसाः |
| 1,58,nirbhayā nirjarā rājannūcurduḥkhaṃ svakīyakam devā ūcuḥ nājñātaṃ kiñcidapyatra bhvatyāsti jagastraye,निर्भया निर्जरा राजन्नूचुर्दुःखं स्वकीयकम् देवा ऊचुः नाज्ञातं किञ्चिदप्यत्र भ्वत्यास्ति जगस्त्रये |
| 1,59,sarvajñayā sarvasākṣirūpiṇyā parmeśvari tārakeṇāsurendreṇa pīḍitāḥ smo divāniśam,सर्वज्ञया सर्वसाक्षिरूपिण्या पर्मेश्वरि तारकेणासुरेन्द्रेण पीडिताः स्मो दिवानिशम् |
| 1,60,śivāṅgajādvadhastasya nirmito brahmaṇāśive śivāṅganā tu naivāsti jānāsi tvaṃ maheśvari,शिवाङ्गजाद्वधस्तस्य निर्मितो ब्रह्मणाशिवे शिवाङ्गना तु नैवास्ति जानासि त्वं महेश्वरि |
| 1,61,sarvajñapurataḥ kiṃ vā vaktavyaṃ pāmarairjanaiḥ etaduddeśataḥ proktamaparaṃ tarkayāmbike,सर्वज्ञपुरतः किं वा वक्तव्यं पामरैर्जनैः एतदुद्देशतः प्रोक्तमपरं तर्कयाम्बिके |
| 1,62,sarvadā caraṇāmbhoje bhaktiḥ syāttava niścalā prārthanīyamidaṃ mukhyamaparaṃ dehahetave,सर्वदा चरणाम्भोजे भक्तिः स्यात्तव निश्चला प्रार्थनीयमिदं मुख्यमपरं देहहेतवे |
| 1,63,iti teṣāṃ vacaḥ śrutvā provāca parameśvarī mama śaktistu yā gaurī bhaviṣyati himālaye,इति तेषां वचः श्रुत्वा प्रोवाच परमेश्वरी मम शक्तिस्तु या गौरी भविष्यति हिमालये |
| 1,64,śivāya sā pradeyā syāt sā vaḥ kāryaṃ vidhāsyati bhaktiryaccaraṇāmbhoje bhūyādyuṣmākamādarāt,शिवाय सा प्रदेया स्यात् सा वः कार्यं विधास्यति भक्तिर्यच्चरणाम्भोजे भूयाद्युष्माकमादरात् |
| 1,65,himālayo hi manasā māmupāste 'tibhaktitaḥ tatastasya gṛhe janma mama priyakaraṃ matam,हिमालयो हि मनसा मामुपास्ते ऽतिभक्तितः ततस्तस्य गृहे जन्म मम प्रियकरं मतम् |
| 1,66,vyāsa uvāca himālayo 'pi tacchrutvātyanugrahakaraṃ vacaḥ bāṣpaiḥ saṃruddhakaṇṭhākṣo mahārājñīṃ vaco 'bravīt,व्यास उवाच हिमालयो ऽपि तच्छ्रुत्वात्यनुग्रहकरं वचः बाष्पैः संरुद्धकण्ठाक्षो महाराज्ञीं वचो ऽब्रवीत् |
| 1,67,mahattaraṃ taṃ kuruṣe yasyānugrahamicchasi nocetkvāhaṃ jaḍaḥ sthāṇuḥ kva tvaṃ saccitsvarūpiṇī,महत्तरं तं कुरुषे यस्यानुग्रहमिच्छसि नोचेत्क्वाहं जडः स्थाणुः क्व त्वं सच्चित्स्वरूपिणी |
| 1,68,asambhāvyaṃ janmaśataistvatpitṛtvaṃ mamānaghe aśvamedhādi puṇyairvā puṇyairvā tatsamādhijaiḥ,असम्भाव्यं जन्मशतैस्त्वत्पितृत्वं ममानघे अश्वमेधादि पुण्यैर्वा पुण्यैर्वा तत्समाधिजैः |
| 1,69,adya prapañce kīrtiḥ syājjaganmātā sutābhavat aho himālayasyāsya dhanyo 'sau bhāgyavāniti,अद्य प्रपञ्चे कीर्तिः स्याज्जगन्माता सुताभवत् अहो हिमालयस्यास्य धन्यो ऽसौ भाग्यवानिति |
| 1,70,yasyāstu jaṭhare santi brahmāṇḍānāṃ ca koṭayaḥ saiva yasya sutā jātā ko vā syāttatsamo bhuvi,यस्यास्तु जठरे सन्ति ब्रह्माण्डानां च कोटयः सैव यस्य सुता जाता को वा स्यात्तत्समो भुवि |
| 1,71,na jāne 'smatpitṝṇāṃ kiṃ sthānaṃ syānnirmitaṃ param etādṛśānāṃ vāsāya yeṣāṃ vaṃśe 'sti mādṛśaḥ,न जाने ऽस्मत्पितॄणां किं स्थानं स्यान्निर्मितं परम् एतादृशानां वासाय येषां वंशे ऽस्ति मादृशः |
| 1,72,idaṃ yathā ca dattaṃ me kṛpayā premapūrṇayā sarvavedāntasiddhaṃ ca tvadrūpaṃ brūhi me tathā,इदं यथा च दत्तं मे कृपया प्रेमपूर्णया सर्ववेदान्तसिद्धं च त्वद्रूपं ब्रूहि मे तथा |
| 1,73,yogaṃ ca bhaktisahitaṃ jñānaṃ ca śrutisammatam vadasva parameśāni tvamevāhaṃ yato bhaveḥ,योगं च भक्तिसहितं ज्ञानं च श्रुतिसम्मतम् वदस्व परमेशानि त्वमेवाहं यतो भवेः |
| 1,74,vyāsa uvāca iti tasya vacaḥ prasannamukhapaṅkajā vaktumārabhatāmbā sā rahasyaṃ śrutigūhitam,व्यास उवाच इति तस्य वचः प्रसन्नमुखपङ्कजा वक्तुमारभताम्बा सा रहस्यं श्रुतिगूहितम् |
| 2,1,iti devīgītāyāṃ prathamo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāmekatriṃśo 'dhyāyaḥ atha dvitīyo 'dhyāyaḥ - saptamaḥ skandhaḥ atha dvātriṃśo 'dhyāyaḥ śrīdevyuvāca śṛṇvantu nirjarāḥ sarve vyāharantyā vaco mama yasya śravaṇamātreṇa madrūpatvaṃ prapadyate,इति देवीगीतायां प्रथमो ऽध्यायः - इति श्रीदेवीभागवते महापुराणे सप्तमस्कन्धे देवीगीतायामेकत्रिंशो ऽध्यायः अथ द्वितीयो ऽध्यायः - सप्तमः स्कन्धः अथ द्वात्रिंशो ऽध्यायः श्रीदेव्युवाच शृण्वन्तु निर्जराः सर्वे व्याहरन्त्या वचो मम यस्य श्रवणमात्रेण मद्रूपत्वं प्रपद्यते |
| 2,2,aham evāsa pūrvaṃ tu nānyatkiñcinnagādhipa tadātmarūpaṃ citsaṃvit parabrahmaikanāmakam,अहम् एवास पूर्वं तु नान्यत्किञ्चिन्नगाधिप तदात्मरूपं चित्संवित् परब्रह्मैकनामकम् |
| 2,3,apratarkyam anirdeśyamanaupamyamanāmayam tasya kācitsvataḥ siddhā śaktirmāyeti viśrutā,अप्रतर्क्यम् अनिर्देश्यमनौपम्यमनामयम् तस्य काचित्स्वतः सिद्धा शक्तिर्मायेति विश्रुता |
| 2,4,na satī sā nāsatī sā nobhayātmā virodhataḥ etadvilakṣaṇā kācidvastubhūtāsti sarvadā,न सती सा नासती सा नोभयात्मा विरोधतः एतद्विलक्षणा काचिद्वस्तुभूतास्ति सर्वदा |
| 2,5,pāvakasyoṣṇateveyamuṣṇāṃśoriva dīdhitiḥ candrasya candrikeveyaṃ mameyaṃ sahajā dhruvā,पावकस्योष्णतेवेयमुष्णांशोरिव दीधितिः चन्द्रस्य चन्द्रिकेवेयं ममेयं सहजा ध्रुवा |
| 2,6,tasyāṃ karmaṇi jīvānāṃ jīvāḥ kālāśca sañcare abhedena vilīnāḥ syuḥ suṣuptau vyavahāravat,तस्यां कर्मणि जीवानां जीवाः कालाश्च सञ्चरे अभेदेन विलीनाः स्युः सुषुप्तौ व्यवहारवत् |
| 2,7,svaśakteś ca samāyogādahaṃ bījātmatāṃ gatā svādhārāvaraṇāttasyā doṣatvaṃ ca samāgatam,स्वशक्तेश् च समायोगादहं बीजात्मतां गता स्वाधारावरणात्तस्या दोषत्वं च समागतम् |
| 2,8,caitanyasya samāyogānnimittatvaṃ ca kathyate prapañcapariṇāmācca samavāyitvamucyate,चैतन्यस्य समायोगान्निमित्तत्वं च कथ्यते प्रपञ्चपरिणामाच्च समवायित्वमुच्यते |
| 2,9,kecittāṃ tapa ityāhustamaḥ kecijjaḍaṃ pare jñānaṃ māyāṃ pradhānaṃ ca prakṛtiṃ śaktimapyajām,केचित्तां तप इत्याहुस्तमः केचिज्जडं परे ज्ञानं मायां प्रधानं च प्रकृतिं शक्तिमप्यजाम् |
| 2,10,vimarśa iti tāṃ prāhuḥ śaivaśāstraviśāradāḥ avidyāmitare prāhurvedatattvārthacintakāḥ,विमर्श इति तां प्राहुः शैवशास्त्रविशारदाः अविद्यामितरे प्राहुर्वेदतत्त्वार्थचिन्तकाः |
| 2,11,evaṃ nānāvidhāni syurnāmāni nigamādiṣu tasyā jaḍatvaṃ dṛśyatvājjñānanāśāttato 'satī,एवं नानाविधानि स्युर्नामानि निगमादिषु तस्या जडत्वं दृश्यत्वाज्ज्ञाननाशात्ततो ऽसती |
| 2,12,caitanyasya na dṛśyatvam dṛśyatve jaḍameva tat svaprakāśaṃ ca caitanyaṃ na pareṇa prakāśitam,चैतन्यस्य न दृश्यत्वम् दृश्यत्वे जडमेव तत् स्वप्रकाशं च चैतन्यं न परेण प्रकाशितम् |
| 2,13,anavasthādoṣasattvānna svenāpi prakāśitam karmakartrīvirodhaḥ syāttasmāttaddīpavatsvayam,अनवस्थादोषसत्त्वान्न स्वेनापि प्रकाशितम् कर्मकर्त्रीविरोधः स्यात्तस्मात्तद्दीपवत्स्वयम् |
| 2,14,prakāśamānamanyeṣāṃ bhāsakaṃ viddhi parvata ata eva ca nityatvaṃ siddhasaṃvittanormama,प्रकाशमानमन्येषां भासकं विद्धि पर्वत अत एव च नित्यत्वं सिद्धसंवित्तनोर्मम |
| 2,15,jāgratsvapnasuṣuptyādau dṛśyasya vyabhicārataḥ saṃvido vyabhicāraśca nānubhūto 'sti karhicit,जाग्रत्स्वप्नसुषुप्त्यादौ दृश्यस्य व्यभिचारतः संविदो व्यभिचारश्च नानुभूतो ऽस्ति कर्हिचित् |
| 2,16,yadi tasyāpyanubhavastarhyayaṃ yena sākṣiṇā anubhūtaḥ sa evātra śiṣṭaḥ saṃvidvapuḥ purā,यदि तस्याप्यनुभवस्तर्ह्ययं येन साक्षिणा अनुभूतः स एवात्र शिष्टः संविद्वपुः पुरा |
| 2,17,ata eva ca nityatvaṃ proktaṃ sacchāstrakovidaiḥ ānandarūpatā cāsyāḥ parapremāspadatvataḥ,अत एव च नित्यत्वं प्रोक्तं सच्छास्त्रकोविदैः आनन्दरूपता चास्याः परप्रेमास्पदत्वतः |
| 2,18,mā na bhūvaṃ hi bhūyāsamiti premātmani sthitam sarvasyānyasya mithyātvādasaṅgatvaṃ sphuṭaṃ mama,मा न भूवं हि भूयासमिति प्रेमात्मनि स्थितम् सर्वस्यान्यस्य मिथ्यात्वादसङ्गत्वं स्फुटं मम |
| 2,19,aparicchinnatāpyevamata eva matā mama tacca jñānaṃ nātmadharmā dharmatve jaḍatātmanaḥ,अपरिच्छिन्नताप्येवमत एव मता मम तच्च ज्ञानं नात्मधर्मा धर्मत्वे जडतात्मनः |
| 2,20,jñānasya jaḍaśeṣatvaṃ na dṛṣṭaṃ na ca saṃbhavi ciddharmatvaṃ tathā nāsti citaścinna hi bhidyate,ज्ञानस्य जडशेषत्वं न दृष्टं न च संभवि चिद्धर्मत्वं तथा नास्ति चितश्चिन्न हि भिद्यते |
| 2,21,tasmādātmā jñānarūpaḥ sukharūpaśca sarvadā satyaḥ pūrṇo 'py asaṅgaśca dvaitajālavivarjitaḥ,तस्मादात्मा ज्ञानरूपः सुखरूपश्च सर्वदा सत्यः पूर्णो ऽप्य् असङ्गश्च द्वैतजालविवर्जितः |
| 2,22,sa punaḥ kāmakarmādiyuktayā svīyamāyayā pūrvānubhūtasaṃskārātkālakarmavipākataḥ,स पुनः कामकर्मादियुक्तया स्वीयमायया पूर्वानुभूतसंस्कारात्कालकर्मविपाकतः |
| 2,23,avivekācca tattvasya sisṛkṣāvānprajāyate abuddhipūrvaḥ sargo 'yaṃ kathitaste nagādhipa,अविवेकाच्च तत्त्वस्य सिसृक्षावान्प्रजायते अबुद्धिपूर्वः सर्गो ऽयं कथितस्ते नगाधिप |
| 2,24,etaddhi yanmayā proktaṃ mama rūpamalaukikam avyākṛtaṃ tadavyaktaṃ māyāśabalamityapi,एतद्धि यन्मया प्रोक्तं मम रूपमलौकिकम् अव्याकृतं तदव्यक्तं मायाशबलमित्यपि |
| 2,25,procyate sarvaśāstreṣu sarvakāraṇakāraṇam tattvānāmādibhūtaṃ ca saccidānandavigraham,प्रोच्यते सर्वशास्त्रेषु सर्वकारणकारणम् तत्त्वानामादिभूतं च सच्चिदानन्दविग्रहम् |
| 2,26,sarvakarmaghanībhūtamicchājñānakriyāśrayam hrīṅkāramantravācyaṃ tadāditattvaṃ taducyate,सर्वकर्मघनीभूतमिच्छाज्ञानक्रियाश्रयम् ह्रीङ्कारमन्त्रवाच्यं तदादितत्त्वं तदुच्यते |
| 2,27,tasmādākāśa utpannaḥ śabdatanmātrarūpakaḥ bhavetsparśātmako vāyustejorūpātmakaṃ punaḥ,तस्मादाकाश उत्पन्नः शब्दतन्मात्ररूपकः भवेत्स्पर्शात्मको वायुस्तेजोरूपात्मकं पुनः |
| 2,28,jalaṃ rasātmakaṃ paścāttato gandhātmikā dharā śabdaikaguṇa ākāśo vāyuḥ sparśaravānvitaḥ,जलं रसात्मकं पश्चात्ततो गन्धात्मिका धरा शब्दैकगुण आकाशो वायुः स्पर्शरवान्वितः |
| 2,29,śabdasparśarūpaguṇaṃ teja ityucyate budhaiḥ śabdasparśarūparasairāpo vedaguṇāḥ smṛtāḥ,शब्दस्पर्शरूपगुणं तेज इत्युच्यते बुधैः शब्दस्पर्शरूपरसैरापो वेदगुणाः स्मृताः |
| 2,30,śabdasparśarūparasagandhaiḥ pañcaguṇā dharā tebhyo 'bhavanmahatsūtraṃ yalliṅgaṃ paricakṣate,शब्दस्पर्शरूपरसगन्धैः पञ्चगुणा धरा तेभ्यो ऽभवन्महत्सूत्रं यल्लिङ्गं परिचक्षते |
| 2,31,sarvātmakam tatsamproktaṃ sūkṣmadeho 'yamātmanaḥ avyaktaṃ kāraṇo dehaḥ sa coktaḥ pūrvam eva hi,सर्वात्मकम् तत्सम्प्रोक्तं सूक्ष्मदेहो ऽयमात्मनः अव्यक्तं कारणो देहः स चोक्तः पूर्वम् एव हि |
| 2,32,yasmiñjagadbījarūpaṃ sthitaṃ liṅgodbhavo yataḥ tataḥ sthūlāni bhūtāni pañcīkaraṇamārgataḥ,यस्मिञ्जगद्बीजरूपं स्थितं लिङ्गोद्भवो यतः ततः स्थूलानि भूतानि पञ्चीकरणमार्गतः |
| 2,33,pañcasaṃkhyāni jāyante tatprakārastvathocyate pūrvoktāni ca bhūtāni pratyekaṃ vibhajed dvidhā,पञ्चसंख्यानि जायन्ते तत्प्रकारस्त्वथोच्यते पूर्वोक्तानि च भूतानि प्रत्येकं विभजेद् द्विधा |
| 2,34,ekaikaṃ bhāgamekasya caturdhā vibhajedgire svasvetaradvitīyāṃśe yojanātpañca pañca te,एकैकं भागमेकस्य चतुर्धा विभजेद्गिरे स्वस्वेतरद्वितीयांशे योजनात्पञ्च पञ्च ते |
| 2,35,tatkāryam ca virāḍdehaḥ sthūladeho 'yamātmanaḥ pañcabhūtasthasattvāṃśaiḥ śrotrādīnāṃ samudbhavaḥ,तत्कार्यम् च विराड्देहः स्थूलदेहो ऽयमात्मनः पञ्चभूतस्थसत्त्वांशैः श्रोत्रादीनां समुद्भवः |
| 2,36,jñānendriyāṇāṃ rājendra pratyekaṃ militaistu taiḥ antaḥkaraṇamekaṃ syād vṛttibhedāccaturvidham,ज्ञानेन्द्रियाणां राजेन्द्र प्रत्येकं मिलितैस्तु तैः अन्तःकरणमेकं स्याद् वृत्तिभेदाच्चतुर्विधम् |
| 2,37,yadā tu saṅkalpavikalpakṛtyaṃ tadā bhavettanmana ityabhikhyam syād buddhisaṃjñaṃ ca yadā pravetti suniścitaṃ saṃśayahīnarūpam,यदा तु सङ्कल्पविकल्पकृत्यं तदा भवेत्तन्मन इत्यभिख्यम् स्याद् बुद्धिसंज्ञं च यदा प्रवेत्ति सुनिश्चितं संशयहीनरूपम् |
| 2,38,anusandhānarūpaṃ taccittam ca parikīrtitam ahaṅkṛtyātmavṛttyā tu tadahaṅkāratāṃ gatam,अनुसन्धानरूपं तच्चित्तम् च परिकीर्तितम् अहङ्कृत्यात्मवृत्त्या तु तदहङ्कारतां गतम् |
| 2,39,teṣāṃ rajoṃśairjñātāni kramātkarmendriyāṇi ca pratyekaṃ militairtairtu prāṇo bhavati pañcadhā,तेषां रजोंशैर्ज्ञातानि क्रमात्कर्मेन्द्रियाणि च प्रत्येकं मिलितैर्तैर्तु प्राणो भवति पञ्चधा |
| 2,40,hṛdi prāṇo gude 'pāno nābhisthastu samānakaḥ kaṇṭhadeśe 'pyudānaḥ syādvyānaḥ sarvaśarīragaḥ,हृदि प्राणो गुदे ऽपानो नाभिस्थस्तु समानकः कण्ठदेशे ऽप्युदानः स्याद्व्यानः सर्वशरीरगः |
| 2,41,jānendriyāṇi pañcaiva pañca karmendriyāṇi ca prāṇādipañcakaṃ caiva dhiyāca sahitaṃ manaḥ,जानेन्द्रियाणि पञ्चैव पञ्च कर्मेन्द्रियाणि च प्राणादिपञ्चकं चैव धियाच सहितं मनः |
| 2,42,etatsūkṣmaśarīraṃ syānmama liṇgaṃ yaducyate tatra yā prakṛtiḥ proktā sā rājandvididhā smṛtā,एतत्सूक्ष्मशरीरं स्यान्मम लिण्गं यदुच्यते तत्र या प्रकृतिः प्रोक्ता सा राजन्द्विदिधा स्मृता |
| 2,43,sattvātmikā tu māyā syādavidyā guṇamiśritā svāśrayaṃ yā tu saṃrakṣetsā māyeti nigadyate,सत्त्वात्मिका तु माया स्यादविद्या गुणमिश्रिता स्वाश्रयं या तु संरक्षेत्सा मायेति निगद्यते |
| 2,44,tasyāṃ yatpratibimbaṃ syādbimbabhūtasya ceśituḥ sa īśvaraḥ samākhyātaḥ svāśrayajñānavānparaḥ,तस्यां यत्प्रतिबिम्बं स्याद्बिम्बभूतस्य चेशितुः स ईश्वरः समाख्यातः स्वाश्रयज्ञानवान्परः |
| 2,45,sarvajñaḥ sarvakartā ca sarvānugrahakārakaḥ avidyāyāṃ tu yatkiñcitpratibimbaṃ nagādhipa,सर्वज्ञः सर्वकर्ता च सर्वानुग्रहकारकः अविद्यायां तु यत्किञ्चित्प्रतिबिम्बं नगाधिप |
| 2,46,tadeva jīvasaṃjñaṃ syātsarvaduḥkhāśrayaṃ punaḥ dvayorapīha samproktaṃ dehatrayamavidyayā,तदेव जीवसंज्ञं स्यात्सर्वदुःखाश्रयं पुनः द्वयोरपीह सम्प्रोक्तं देहत्रयमविद्यया |
| 2,47,dehatrayābhimānāccāpyabhūnnāmatrayaṃ punaḥ prājñastu kāraṇātmā syātsūkṣmadehī tu taijasaḥ,देहत्रयाभिमानाच्चाप्यभून्नामत्रयं पुनः प्राज्ञस्तु कारणात्मा स्यात्सूक्ष्मदेही तु तैजसः |
| 2,48,sthūladehī tu viśvākhyastrividhaḥ parikīrtitaḥ evamīśo 'pi samprokta īśasūtravirāṭpadaiḥ,स्थूलदेही तु विश्वाख्यस्त्रिविधः परिकीर्तितः एवमीशो ऽपि सम्प्रोक्त ईशसूत्रविराट्पदैः |
| 2,49,prathamo vyaṣṭirūpastu samaṣṭyātmā paraḥ smṛtaḥ sa hi sarveśvaraḥ sākṣājjīvānugrahakāmyayā,प्रथमो व्यष्टिरूपस्तु समष्ट्यात्मा परः स्मृतः स हि सर्वेश्वरः साक्षाज्जीवानुग्रहकाम्यया |
| 2,50,karoti vividhaṃ viśvaṃ nānābhogāśrayaṃ punaḥ macchaktiprerito nityaṃ mayi rājanprakalpitaḥ,करोति विविधं विश्वं नानाभोगाश्रयं पुनः मच्छक्तिप्रेरितो नित्यं मयि राजन्प्रकल्पितः |
| 3,1,iti devīgītāyāṃ dvitīyo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāṃ dvātriṃśo 'dhyāyaḥ atha tṛtīyo 'dhyāyaḥ - saptamaḥ skandhaḥ atha trayastriṃśo 'dhyāyaḥ devyuvāca manmāyāśaktisaṃklṛptaṃ jagatsarvaṃ carācaram sāpi mattaḥ pṛthaṅmāyā nāstyeva paramārthataḥ,इति देवीगीतायां द्वितीयो ऽध्यायः - इति श्रीदेवीभागवते महापुराणे सप्तमस्कन्धे देवीगीतायां द्वात्रिंशो ऽध्यायः अथ तृतीयो ऽध्यायः - सप्तमः स्कन्धः अथ त्रयस्त्रिंशो ऽध्यायः देव्युवाच मन्मायाशक्तिसंक्लृप्तं जगत्सर्वं चराचरम् सापि मत्तः पृथङ्माया नास्त्येव परमार्थतः |
| 3,2,vyavahāradṛśā seyaṃ vidyā māyeti viśrutā tattvadṛṣṭyā tu nāstyeva tattvamevāsti kevalam,व्यवहारदृशा सेयं विद्या मायेति विश्रुता तत्त्वदृष्ट्या तु नास्त्येव तत्त्वमेवास्ति केवलम् |
| 3,3,sāhaṃ sarvaṃ jagatsṛṣṭvā tadantaḥ praviśāmyaham māyākarmādisahitā gire prāṇapuraḥsarā,साहं सर्वं जगत्सृष्ट्वा तदन्तः प्रविशाम्यहम् मायाकर्मादिसहिता गिरे प्राणपुरःसरा |
| 3,4,lokāntaragatirno cetkathaṃ syāditi hetunā yathā yathā bhavantyeva māyābhedāstathā tathā,लोकान्तरगतिर्नो चेत्कथं स्यादिति हेतुना यथा यथा भवन्त्येव मायाभेदास्तथा तथा |
| 3,5,upādhibhedādbhinnāhaṃ ghaṭākāśādayo yathā uccanīcādivastūni bhāsayanbhāskaraḥ sadā,उपाधिभेदाद्भिन्नाहं घटाकाशादयो यथा उच्चनीचादिवस्तूनि भासयन्भास्करः सदा |
| 3,6,na duṣyati tathaivāhaṃ doṣairliptā kadāpi na mayi buddhyādikartṛtvamadhyasyaivāpare janāḥ,न दुष्यति तथैवाहं दोषैर्लिप्ता कदापि न मयि बुद्ध्यादिकर्तृत्वमध्यस्यैवापरे जनाः |
| 3,7,vadanti cātmā karmeti vimūḍhā na subuddhayaḥ ajñānabhedatastadvanmāyāyā bhedatastathā,वदन्ति चात्मा कर्मेति विमूढा न सुबुद्धयः अज्ञानभेदतस्तद्वन्मायाया भेदतस्तथा |
| 3,8,jīveśvaravibhāgaśca kalpito māyayaiva tu ghaṭākāśamahākāśavibhāgaḥ kalpito yathā,जीवेश्वरविभागश्च कल्पितो माययैव तु घटाकाशमहाकाशविभागः कल्पितो यथा |
| 3,9,tathaiva kalpito bhedo jīvātmaparamātmanoḥ yathā jīvabahūtvaṃ ca māyayaiva na ca svataḥ,तथैव कल्पितो भेदो जीवात्मपरमात्मनोः यथा जीवबहूत्वं च माययैव न च स्वतः |
| 3,10,tatheśvarabahūtvaṃ ca māyayā na svabhāvataḥ dehendriyādisaṅghātavāsanābhedabheditā,तथेश्वरबहूत्वं च मायया न स्वभावतः देहेन्द्रियादिसङ्घातवासनाभेदभेदिता |
| 3,11,avidyā jīvabhedasya heturnānyaḥ prakīrtitaḥ guṇānāṃ vāsanābhedabheditā yā dharādhara,अविद्या जीवभेदस्य हेतुर्नान्यः प्रकीर्तितः गुणानां वासनाभेदभेदिता या धराधर |
| 3,12,māyā sā parabhedasya heturnānyaḥ kadācana mayi sarvamidaṃ protamotaṃ ca dharaṇīdhara,माया सा परभेदस्य हेतुर्नान्यः कदाचन मयि सर्वमिदं प्रोतमोतं च धरणीधर |
| 3,13,īśvaro 'haṃ ca sūtrātmā virāḍātmāhamasmi ca brahmāhaṃ viṣṇurudrau ca gaurī brāhmī ca vaiṣṇāvī,ईश्वरो ऽहं च सूत्रात्मा विराडात्माहमस्मि च ब्रह्माहं विष्णुरुद्रौ च गौरी ब्राह्मी च वैष्णावी |
| 3,14,sūryo 'haṃ tārakāścāhaṃ tārakeśastathāsmyaham paśupakṣisvarūpāhaṃ cāṇḍālo 'haṃ ca taskaraḥ,सूर्यो ऽहं तारकाश्चाहं तारकेशस्तथास्म्यहम् पशुपक्षिस्वरूपाहं चाण्डालो ऽहं च तस्करः |
| 3,15,vyādho 'haṃ krūrakarmāhaṃ satkarmāhaṃ mahājanaḥ strīpunnapuṃsakākāro 'pyahameva na saṃśayaḥ,व्याधो ऽहं क्रूरकर्माहं सत्कर्माहं महाजनः स्त्रीपुन्नपुंसकाकारो ऽप्यहमेव न संशयः |
| 3,16,yacca kiñcitkvacidvastu dṛśyate śrūyate 'pi vā antarbahiśca tatsarvaṃ vyāpyāhaṃ sarvadā sthitā,यच्च किञ्चित्क्वचिद्वस्तु दृश्यते श्रूयते ऽपि वा अन्तर्बहिश्च तत्सर्वं व्याप्याहं सर्वदा स्थिता |
| 3,17,na tadasti mayā tyaktaṃ vastu kiñciccarācaram yadyasti cettacchūnyaṃ syādvandhyāputropamaṃ hi tat,न तदस्ति मया त्यक्तं वस्तु किञ्चिच्चराचरम् यद्यस्ति चेत्तच्छून्यं स्याद्वन्ध्यापुत्रोपमं हि तत् |
| 3,18,rajjuryathā sarpamālābhedairekā vibhāti hi tathaiveśādirūpeṇa bhāmyahaṃ nātra saṃśayaḥ,रज्जुर्यथा सर्पमालाभेदैरेका विभाति हि तथैवेशादिरूपेण भाम्यहं नात्र संशयः |
| 3,19,adhiṣṭhānātirekeṇa kalpitaṃ tanna bhāsate tasmānmatsattayaivaitat sattāvannānyathā bhavet,अधिष्ठानातिरेकेण कल्पितं तन्न भासते तस्मान्मत्सत्तयैवैतत् सत्तावन्नान्यथा भवेत् |
| 3,20,himālaya uvāca yathā vadasi deveśi samaṣṭyātmavapustvidam tathaiva draṣṭumicchāmi yadi devi kṛpā mayi,हिमालय उवाच यथा वदसि देवेशि समष्ट्यात्मवपुस्त्विदम् तथैव द्रष्टुमिच्छामि यदि देवि कृपा मयि |
| 3,21,vyāsa uvāca iti tasya vacaḥ śrutvā sarve devāḥ saviṣṇavaḥ nanandurmuditātmānaḥ pūjayantaśca tadvacaḥ,व्यास उवाच इति तस्य वचः श्रुत्वा सर्वे देवाः सविष्णवः ननन्दुर्मुदितात्मानः पूजयन्तश्च तद्वचः |
| 3,22,atha devamataṃ jñātvā bhaktakāmadughā śivā adarśayannijaṃ rūpaṃ bhaktakāmaprapūriṇī,अथ देवमतं ज्ञात्वा भक्तकामदुघा शिवा अदर्शयन्निजं रूपं भक्तकामप्रपूरिणी |
| 3,23,apaśyaṃste mahādevyā virāḍrūpaṃ parātparam dyaurmastakaṃ bhavedyasya candramūryau ca cakṣuṣī,अपश्यंस्ते महादेव्या विराड्रूपं परात्परम् द्यौर्मस्तकं भवेद्यस्य चन्द्रमूर्यौ च चक्षुषी |
| 3,24,diśaḥ śrotre vaco devāḥ prāṇo vāyuḥ prakīrtitaḥ viśvaṃ hṛdayamityāhuḥ pṛthivī jaghanaṃ smṛtam,दिशः श्रोत्रे वचो देवाः प्राणो वायुः प्रकीर्तितः विश्वं हृदयमित्याहुः पृथिवी जघनं स्मृतम् |
| 3,25,nabhastalaṃ nābhisaro jyotiścakramuraḥ sthalam maharlokastu grīvā syājjanoloko mukhaṃ smṛtam,नभस्तलं नाभिसरो ज्योतिश्चक्रमुरः स्थलम् महर्लोकस्तु ग्रीवा स्याज्जनोलोको मुखं स्मृतम् |
| 3,26,tapoloko rarāṭistu satyalokādadhaḥ sthitaḥ indrādayo bāhavaḥ syuḥ śabdaḥ śrotraṃ maheśituḥ,तपोलोको रराटिस्तु सत्यलोकादधः स्थितः इन्द्रादयो बाहवः स्युः शब्दः श्रोत्रं महेशितुः |
| 3,27,nāsatyadasrau nāse sto gandho ghrāṇaṃ smṛtitaḥ mukhamagniḥ samākhyāto divārātrī ca pakṣmaṇī,नासत्यदस्रौ नासे स्तो गन्धो घ्राणं स्मृतितः मुखमग्निः समाख्यातो दिवारात्री च पक्ष्मणी |
| 3,28,brahmasthānaṃ bhrūvijṛmbho 'pyāpastāluḥ prkīrtitāḥ raso jihvā samākhyātā yamo daṃṣṭrāḥ prakīrtitāḥ,ब्रह्मस्थानं भ्रूविजृम्भो ऽप्यापस्तालुः प्र्कीर्तिताः रसो जिह्वा समाख्याता यमो दंष्ट्राः प्रकीर्तिताः |
| 3,29,dantāḥ snehakalā yasya hāso māyā prakīrtitā sargastvapāṅgamokṣaḥ syādvīḍordhvoṣṭho maheśituḥ,दन्ताः स्नेहकला यस्य हासो माया प्रकीर्तिता सर्गस्त्वपाङ्गमोक्षः स्याद्वीडोर्ध्वोष्ठो महेशितुः |
| 3,30,lobhaḥ syādadharoṣṭho 'syā dharmamārgastu pṛṣṭhabhūḥ prajāpatiśca meḍhraṃ syādyaḥ sraṣṭā jagatītale,लोभः स्यादधरोष्ठो ऽस्या धर्ममार्गस्तु पृष्ठभूः प्रजापतिश्च मेढ्रं स्याद्यः स्रष्टा जगतीतले |
| 3,31,kukṣiḥ samudrā girayo 'sthīni devyā maheśituḥ nadyo nāḍyaḥ samākhyātā vṛkṣāḥ keśaḥ prakīrtitāḥ,कुक्षिः समुद्रा गिरयो ऽस्थीनि देव्या महेशितुः नद्यो नाड्यः समाख्याता वृक्षाः केशः प्रकीर्तिताः |
| 3,32,kaumārayauvanajarāvayo 'sya gatiruttamā balāhakāstu keśāḥ syuḥ sandhye te vāsasī vibho,कौमारयौवनजरावयो ऽस्य गतिरुत्तमा बलाहकास्तु केशाः स्युः सन्ध्ये ते वाससी विभो |
| 3,33,rājañchrījagadambāyāścandramāstu manaḥ smṛtaḥ vijñānaśaktistu harī rudro 'ntaḥkaraṇaṃ smṛtam,राजञ्छ्रीजगदम्बायाश्चन्द्रमास्तु मनः स्मृतः विज्ञानशक्तिस्तु हरी रुद्रो ऽन्तःकरणं स्मृतम् |
| 3,34,aśvā hi jātayaḥ sarvāḥ śroṇideśe sthitā vibhoḥ atalādimahālokāḥ kaṭyadhobhāgatām gatāḥ,अश्वा हि जातयः सर्वाः श्रोणिदेशे स्थिता विभोः अतलादिमहालोकाः कट्यधोभागताम् गताः |
| 3,35,etādṛśaṃ mahārūpaṃ dadṛśuḥ surapuṅgavāḥ jvālāmālāsahasrāḍhyaṃ lelihānaṃ ca jihvayā,एतादृशं महारूपं ददृशुः सुरपुङ्गवाः ज्वालामालासहस्राढ्यं लेलिहानं च जिह्वया |
| 3,36,daṃṣṭrākaṭakaṭārāvaṃ vamantaṃ vahnimakṣibhiḥ nānāyudhadharaṃ vīraṃ brahmakṣatraudanaṃ ca yat,दंष्ट्राकटकटारावं वमन्तं वह्निमक्षिभिः नानायुधधरं वीरं ब्रह्मक्षत्रौदनं च यत् |
| 3,37,sahasraśīrṣanayanaṃ sahasracaraṇaṃ tathā koṭisūryapratīkāśaṃ vidyutkoṭisamaprabham,सहस्रशीर्षनयनं सहस्रचरणं तथा कोटिसूर्यप्रतीकाशं विद्युत्कोटिसमप्रभम् |
| 3,38,bhayaṅkaraṃ mahāghoraṃ hṛdakṣṇostrāsakārakam dadṛśuste surāḥ sarve hāhākāraṃ ca cakrire,भयङ्करं महाघोरं हृदक्ष्णोस्त्रासकारकम् ददृशुस्ते सुराः सर्वे हाहाकारं च चक्रिरे |
| 3,39,vikampamānahṛdayā mūrcchāmāpurduratyayām smaraṇaṃ ca gataṃ teṣāṃ jagadambeyamityapi,विकम्पमानहृदया मूर्च्छामापुर्दुरत्ययाम् स्मरणं च गतं तेषां जगदम्बेयमित्यपि |
| 3,40,atha te ye sthitā vedāścaturdikṣu mahāvibhoḥ bodhayāmāsuratyugraṃ mūrchāto mūrcchitānsurān,अथ ते ये स्थिता वेदाश्चतुर्दिक्षु महाविभोः बोधयामासुरत्युग्रं मूर्छातो मूर्च्छितान्सुरान् |
| 3,41,atha te dhairyamālambya labdhvā ca śrutimuttamām premāśrupūrṇanayanā ruddhakaṇṭhāstu nirjarāḥ,अथ ते धैर्यमालम्ब्य लब्ध्वा च श्रुतिमुत्तमाम् प्रेमाश्रुपूर्णनयना रुद्धकण्ठास्तु निर्जराः |
| 3,42,bāṣpagadnadayā vācā stotuṃ samupacakrire devā ūcuḥ uparādhaṃ kṣamasvāmba pāhi dīnāṃstvadudbhavān,बाष्पगद्नदया वाचा स्तोतुं समुपचक्रिरे देवा ऊचुः उपराधं क्षमस्वाम्ब पाहि दीनांस्त्वदुद्भवान् |
| 3,43,kopaṃ saṃhara deveśi sabhayā rūpadarśanāt kā te stutiḥ prakartavyā pāmarairnirjarairiha,कोपं संहर देवेशि सभया रूपदर्शनात् का ते स्तुतिः प्रकर्तव्या पामरैर्निर्जरैरिह |
| 3,44,svasyāpyajñeya evāsau yāvānyaśca svavikramaḥ tadarvāgjāyamānānāṃ kathaṃ sa viṣayo bhavet,स्वस्याप्यज्ञेय एवासौ यावान्यश्च स्वविक्रमः तदर्वाग्जायमानानां कथं स विषयो भवेत् |
| 3,45,namaste bhuvaneśāni namaste praṇavātmike sarvavedāntasaṃsiddhe namo hrīṅkāramūrtaye,नमस्ते भुवनेशानि नमस्ते प्रणवात्मिके सर्ववेदान्तसंसिद्धे नमो ह्रीङ्कारमूर्तये |
| 3,46,yasmādagniḥ samutpanno yasmātsūryaśca candramāḥ yasmādoṣadhayaḥ sarvāstasmai sarvātmane namaḥ,यस्मादग्निः समुत्पन्नो यस्मात्सूर्यश्च चन्द्रमाः यस्मादोषधयः सर्वास्तस्मै सर्वात्मने नमः |
| 3,47,yasmācca devāḥ sambhūtāḥ sādhyāḥpakṣiṇa eva ca paśavaśca manuṣyāśca tasmai sarvātmane namaḥ,यस्माच्च देवाः सम्भूताः साध्याःपक्षिण एव च पशवश्च मनुष्याश्च तस्मै सर्वात्मने नमः |
| 3,48,prāṇāpānau vrīhiyavau tapaḥ śraddhā ṛtaṃ tathā brahmacaryaṃ vidhiścaiva yasmāttasmai namo namaḥ,प्राणापानौ व्रीहियवौ तपः श्रद्धा ऋतं तथा ब्रह्मचर्यं विधिश्चैव यस्मात्तस्मै नमो नमः |
| 3,49,sapta prāṇārciṣo yasmātsamidhaḥ sapta eva ca homāḥ sapta tathā lokāstasmai sarvātmane namaḥ,सप्त प्राणार्चिषो यस्मात्समिधः सप्त एव च होमाः सप्त तथा लोकास्तस्मै सर्वात्मने नमः |
| 3,50,yasmātsamudrā girayaḥ sindhavaḥ pracaranti ca yasmādoṣadhayaḥ sarvā rasāstasmai namo namaḥ,यस्मात्समुद्रा गिरयः सिन्धवः प्रचरन्ति च यस्मादोषधयः सर्वा रसास्तस्मै नमो नमः |
| 3,51,yasmātyajñaḥ samudbhūto dīkṣā yūpaśca dakṣiṇāḥ ṛco yajūṃṣi sāmāni tasmai sarvātmane namaḥ,यस्मात्यज्ञः समुद्भूतो दीक्षा यूपश्च दक्षिणाः ऋचो यजूंषि सामानि तस्मै सर्वात्मने नमः |
| 3,52,namaḥ purastātpṛṣṭhe ca namaste pārśvayordvayoḥ adha ūrdhvaṃ caturdikṣu mātarbhūyo namo namaḥ,नमः पुरस्तात्पृष्ठे च नमस्ते पार्श्वयोर्द्वयोः अध ऊर्ध्वं चतुर्दिक्षु मातर्भूयो नमो नमः |
| 3,53,upasaṃhara deveśi rūpametadalaukikam tadeva darśayāsmākaṃ rūpaṃ sundarasundaram,उपसंहर देवेशि रूपमेतदलौकिकम् तदेव दर्शयास्माकं रूपं सुन्दरसुन्दरम् |
| 3,54,vyāsa uvāca iti bhītānsurāndṛṣṭvā jagadambā kṛpārṇavā saṃhṛtya rūpaṃ ghoraṃ taddarśayāmāsa sundaram,व्यास उवाच इति भीतान्सुरान्दृष्ट्वा जगदम्बा कृपार्णवा संहृत्य रूपं घोरं तद्दर्शयामास सुन्दरम् |
| 3,55,pāśāḍkuśavarābhītidharaṃ sarvaṅgakomalam karuṇāpūrṇanayanaṃ mandasmitamukhāmbujam,पाशाड्कुशवराभीतिधरं सर्वङ्गकोमलम् करुणापूर्णनयनं मन्दस्मितमुखाम्बुजम् |
| 3,56,dṛṣṭvā tatsundaraṃ rūpaṃ tadā bhītivivarjitāḥ śāntacittāḥ praṇemuste harṣagadnadaniḥsvanāḥ,दृष्ट्वा तत्सुन्दरं रूपं तदा भीतिविवर्जिताः शान्तचित्ताः प्रणेमुस्ते हर्षगद्नदनिःस्वनाः |
| 4,1,iti devīgītāyāṃ tṛtīyo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāṃ trayastriṃśo 'dhyāyaḥ atha caturtho 'dhyāyaḥ - saptamaḥ skandhaḥ atha catustriṃśo 'dhyāyaḥ śrī devyuvāca kva yūyaṃ mandabhāgyā vai kvedaṃ rūpaṃ mahādbhutam tathāpi bhaktavātsalyādīdṛśaṃ darśitaṃ mayā,इति देवीगीतायां तृतीयो ऽध्यायः - इति श्रीदेवीभागवते महापुराणे सप्तमस्कन्धे देवीगीतायां त्रयस्त्रिंशो ऽध्यायः अथ चतुर्थो ऽध्यायः - सप्तमः स्कन्धः अथ चतुस्त्रिंशो ऽध्यायः श्री देव्युवाच क्व यूयं मन्दभाग्या वै क्वेदं रूपं महाद्भुतम् तथापि भक्तवात्सल्यादीदृशं दर्शितं मया |
| 4,2,na vedādhyayanairyogair na dānaistapasejyayā rūpaṃ draṣṭum idaṃ śakyaṃ kevalaṃ matkṛpāṃ vinā,न वेदाध्ययनैर्योगैर् न दानैस्तपसेज्यया रूपं द्रष्टुम् इदं शक्यं केवलं मत्कृपां विना |
| 4,3,prakṛtaṃ śṛṇu rājendra paramātmātra jīvatām upādhiyogāt samprāptaḥ kartṛtvādikam apyuta,प्रकृतं शृणु राजेन्द्र परमात्मात्र जीवताम् उपाधियोगात् सम्प्राप्तः कर्तृत्वादिकम् अप्युत |
| 4,4,kriyāḥ karoti vividhā dharmādharmaika hetavaḥ nānā yonīstataḥ prāpya sukhaduḥkhaiśca yujyate,क्रियाः करोति विविधा धर्माधर्मैक हेतवः नाना योनीस्ततः प्राप्य सुखदुःखैश्च युज्यते |
| 4,5,punastatsaṃskṛtivaśānnānā karmarataḥ sadā nānā dehān samāpnoti sukhaduḥkhaiśca yujyate,पुनस्तत्संस्कृतिवशान्नाना कर्मरतः सदा नाना देहान् समाप्नोति सुखदुःखैश्च युज्यते |
| 4,6,ghaṭīyantravadetasya na virāmaḥ kadāpi hi ajñānam eva mūlaṃ syāt tataḥ kāmaḥ kriyāstataḥ,घटीयन्त्रवदेतस्य न विरामः कदापि हि अज्ञानम् एव मूलं स्यात् ततः कामः क्रियास्ततः |
| 4,7,tasmād ajñānanāśāya yateta niyataṃ naraḥ etaddhi janmasāphalyaṃ yadajñānasya nāśanam,तस्माद् अज्ञाननाशाय यतेत नियतं नरः एतद्धि जन्मसाफल्यं यदज्ञानस्य नाशनम् |
| 4,8,puruṣārthasamāptiśca jīvanmuktadaśāpi ca ajñānanāśane śaktā vidyaiva tu paṭīyasī,पुरुषार्थसमाप्तिश्च जीवन्मुक्तदशापि च अज्ञाननाशने शक्ता विद्यैव तु पटीयसी |
| 4,9,na karma tajjannopāstirvirodhābhāvato gire pratyutāśājñānanāśe karmaṇā naiva bhāvyatām,न कर्म तज्जन्नोपास्तिर्विरोधाभावतो गिरे प्रत्युताशाज्ञाननाशे कर्मणा नैव भाव्यताम् |
| 4,10,anarthadāni karmāṇi punaḥ punaruśanti hi tato rāgastato doṣastato 'nartho mahānbhavet,अनर्थदानि कर्माणि पुनः पुनरुशन्ति हि ततो रागस्ततो दोषस्ततो ऽनर्थो महान्भवेत् |
| 4,11,tasmāt sarva prayatnena jñānaṃ sampādayennaraḥ kurvanneveha karmāṇītyataḥ karmāpyavaśyakam,तस्मात् सर्व प्रयत्नेन ज्ञानं सम्पादयेन्नरः कुर्वन्नेवेह कर्माणीत्यतः कर्माप्यवश्यकम् |
| 4,12,jñānādeva hi kaivalyam ataḥ syāt tatsamuccayaḥ sahāyatāṃ vrajet karma jñānasya hitakāri ca,ज्ञानादेव हि कैवल्यम् अतः स्यात् तत्समुच्चयः सहायतां व्रजेत् कर्म ज्ञानस्य हितकारि च |
| 4,13,iti kecidvadantyatra tadvirodhānna sambhavet jñānādhṛdgranthibhedaḥ syādhṛdgranthau karmasambhavaḥ,इति केचिद्वदन्त्यत्र तद्विरोधान्न सम्भवेत् ज्ञानाधृद्ग्रन्थिभेदः स्याधृद्ग्रन्थौ कर्मसम्भवः |
| 4,14,yaugapadyaṃ na sambhāvyaṃ virodhāt tu tatastayoḥ tamaḥ prakāśayoryadvadyaugapadyaṃ na sambhavi,यौगपद्यं न सम्भाव्यं विरोधात् तु ततस्तयोः तमः प्रकाशयोर्यद्वद्यौगपद्यं न सम्भवि |
| 4,15,tasmāt sarvāṇi karmāṇi vaidikāni mahāmate cittaśuddhyantam eva syustāni kuryāt prayatnataḥ,तस्मात् सर्वाणि कर्माणि वैदिकानि महामते चित्तशुद्ध्यन्तम् एव स्युस्तानि कुर्यात् प्रयत्नतः |
| 4,16,śamo damastitikṣā ca vairāgyaṃ sattvasambhavaḥ tāvat paryantam eva syuḥ karmāṇi na tataḥ param,शमो दमस्तितिक्षा च वैराग्यं सत्त्वसम्भवः तावत् पर्यन्तम् एव स्युः कर्माणि न ततः परम् |
| 4,17,tadante caiva saṃnyasya saṃśrayedgurum ātmavān śrotriyaṃ brahmaniṣṭhaṃ ca bhaktyā nirvyājayā punaḥ,तदन्ते चैव संन्यस्य संश्रयेद्गुरुम् आत्मवान् श्रोत्रियं ब्रह्मनिष्ठं च भक्त्या निर्व्याजया पुनः |
| 4,18,vedāntaśravaṇaṃ kuryānnityam evam atandritaḥ tat tvam asyādi vākyasya nityam arthaṃ vicārayet,वेदान्तश्रवणं कुर्यान्नित्यम् एवम् अतन्द्रितः तत् त्वम् अस्यादि वाक्यस्य नित्यम् अर्थं विचारयेत् |
| 4,19,tat tvam asyādi vākyaṃ tu jīvabrahmaikyabodhakam aikye jñāte nirbhayastu madrūpo hi prajāyate,तत् त्वम् अस्यादि वाक्यं तु जीवब्रह्मैक्यबोधकम् ऐक्ये ज्ञाते निर्भयस्तु मद्रूपो हि प्रजायते |
| 4,20,padārthāvagatiḥ pūrvaṃ vākyārthāvagatistataḥ tat padasya ca vākyārtho gire 'haṃ parikīrtitaḥ,पदार्थावगतिः पूर्वं वाक्यार्थावगतिस्ततः तत् पदस्य च वाक्यार्थो गिरे ऽहं परिकीर्तितः |
| 4,21,tvaṃ padasya ca vākyārtho jīva eva na saṃśayaḥ ubhayor aikyam asinā padena procyate budhaiḥ,त्वं पदस्य च वाक्यार्थो जीव एव न संशयः उभयोर् ऐक्यम् असिना पदेन प्रोच्यते बुधैः |
| 4,22,vācyārthayorviruddhatvāt aikyaṃ naiva ghaṭeta ha lakṣaṇātaḥ prakartavyā tattvamoḥ śrutisaṃsthayoḥ,वाच्यार्थयोर्विरुद्धत्वात् ऐक्यं नैव घटेत ह लक्षणातः प्रकर्तव्या तत्त्वमोः श्रुतिसंस्थयोः |
| 4,23,cinmātraṃ tu tayorlakṣyaṃ tayoraikyasya sambhavaḥ tayoraikyaṃ tathā jñātvā svābhedenādvayo bhavet,चिन्मात्रं तु तयोर्लक्ष्यं तयोरैक्यस्य सम्भवः तयोरैक्यं तथा ज्ञात्वा स्वाभेदेनाद्वयो भवेत् |
| 4,24,devadattaḥ sa evāyam iti vallakṣaṇā smṛtā sthūlādi deharahito brahma sampadyate naraḥ,देवदत्तः स एवायम् इति वल्लक्षणा स्मृता स्थूलादि देहरहितो ब्रह्म सम्पद्यते नरः |
| 4,25,pañcīkṛtamahābhūtasambhūtaḥ sthūladehakaḥ bhogālayo jarāvyādhisaṃyutaḥ sarvakarmaṇām,पञ्चीकृतमहाभूतसम्भूतः स्थूलदेहकः भोगालयो जराव्याधिसंयुतः सर्वकर्मणाम् |
| 4,26,mithyā bhūto 'yam ābhāti sphuṭaṃ māyāmayatvataḥ so 'yaṃ sthūla upādhiḥ syādātmano me nageśvara,मिथ्या भूतो ऽयम् आभाति स्फुटं मायामयत्वतः सो ऽयं स्थूल उपाधिः स्यादात्मनो मे नगेश्वर |
| 4,27,jñānakarmendriyayutaṃ prāṇapañcakasaṃyutam manobuddhiyutaṃ caitat sūkṣmaṃ tatkavayo viduḥ,ज्ञानकर्मेन्द्रिययुतं प्राणपञ्चकसंयुतम् मनोबुद्धियुतं चैतत् सूक्ष्मं तत्कवयो विदुः |
| 4,28,apañcīkṛtabhūtotthaṃ sūkṣmadeho 'yam ātmanaḥ dvitīyo 'yam upādhiḥ syāt sukhāderavabodhakaḥ,अपञ्चीकृतभूतोत्थं सूक्ष्मदेहो ऽयम् आत्मनः द्वितीयो ऽयम् उपाधिः स्यात् सुखादेरवबोधकः |
| 4,29,anādyanirvācyam idam ajñānaṃ tu tṛtīyakaḥ deho 'yam ātmano bhāti kāraṇātmā nageśvara,अनाद्यनिर्वाच्यम् इदम् अज्ञानं तु तृतीयकः देहो ऽयम् आत्मनो भाति कारणात्मा नगेश्वर |
| 4,30,upādhivilaye jāte kevalātmāvaśiṣyate dehatraye pañcakośā antaḥsthāḥ santi sarvadā,उपाधिविलये जाते केवलात्मावशिष्यते देहत्रये पञ्चकोशा अन्तःस्थाः सन्ति सर्वदा |
| 4,31,pañcakośaparityāge brahma pucchaṃ hi labhyate neti neti iti ādivākyair mama rūpaṃ yaducyate,पञ्चकोशपरित्यागे ब्रह्म पुच्छं हि लभ्यते नेति नेति इति आदिवाक्यैर् मम रूपं यदुच्यते |
| 4,32,na jāyate mriyate tat kadācinnāyaṃ bhūtvā na babhūva kaścit ajo nityaḥ śāśvato 'yaṃ purāṇo na hanyate hanyamāne śarīre,न जायते म्रियते तत् कदाचिन्नायं भूत्वा न बभूव कश्चित् अजो नित्यः शाश्वतो ऽयं पुराणो न हन्यते हन्यमाने शरीरे |
| 4,33,hataṃ cenmanyate hantuṃ hataścenmanyate hatam ubhau tau na vijānītau nāyaṃ hanti na hanyate,हतं चेन्मन्यते हन्तुं हतश्चेन्मन्यते हतम् उभौ तौ न विजानीतौ नायं हन्ति न हन्यते |
| 4,34,aṇoraṇīyān mahato mahīyān ātmāsya jantornihito guhāyām tam akratuḥ paśyati vītaśoko dhātuḥ prasādān mahimānam asya,अणोरणीयान् महतो महीयान् आत्मास्य जन्तोर्निहितो गुहायाम् तम् अक्रतुः पश्यति वीतशोको धातुः प्रसादान् महिमानम् अस्य |
| 4,35,ātmānaṃ rathinaṃ viddhi śarīraṃ ratham eva tu buddhiṃ tu sārathiṃ viddhi manaḥ pragraham eva ca,आत्मानं रथिनं विद्धि शरीरं रथम् एव तु बुद्धिं तु सारथिं विद्धि मनः प्रग्रहम् एव च |
| 4,36,indriyāṇi hayān āhur viṣayāṃs teṣu gocarān ātmendriyamanoyuktaṃ bhoktetyāhurmanīṣiṇaḥ,इन्द्रियाणि हयान् आहुर् विषयांस् तेषु गोचरान् आत्मेन्द्रियमनोयुक्तं भोक्तेत्याहुर्मनीषिणः |
| 4,37,yastvavidvān bhavati cāmanaskaśca sadāśuciḥ na tatpadam avāpnoti saṃsāraṃ cādhigacchati,यस्त्वविद्वान् भवति चामनस्कश्च सदाशुचिः न तत्पदम् अवाप्नोति संसारं चाधिगच्छति |
| 4,38,yastu vijñānavān bhavati samanaskaḥ sadā śuciḥ sa tu tatpadam āpnoti yasmād bhūyo na jāyate,यस्तु विज्ञानवान् भवति समनस्कः सदा शुचिः स तु तत्पदम् आप्नोति यस्माद् भूयो न जायते |
| 4,39,vijñānasārathiryastu manaḥ pragrahavān naraḥ so 'dhvanaḥ pāram āpnoti madīyaṃ yatparaṃ padam,विज्ञानसारथिर्यस्तु मनः प्रग्रहवान् नरः सो ऽध्वनः पारम् आप्नोति मदीयं यत्परं पदम् |
| 4,40,itthaṃ śrutyā ca matyā ca niścityātmānam ātmanā bhāvayenmām ātmarūpāṃ nididhyāsanato 'pi,इत्थं श्रुत्या च मत्या च निश्चित्यात्मानम् आत्मना भावयेन्माम् आत्मरूपां निदिध्यासनतो ऽपि |
| 4,41,yogavṛtteḥ purā svasmin bhāvayedakṣaratrayam devīpraṇavasañjñasya dhyānārthaṃ mantravācyayoḥ,योगवृत्तेः पुरा स्वस्मिन् भावयेदक्षरत्रयम् देवीप्रणवसञ्ज्ञस्य ध्यानार्थं मन्त्रवाच्ययोः |
| 4,42,hakāraḥ sthūladehaḥ syād rakāraḥ sūkṣmadehakaḥ īkāraḥ kāraṇātmāsau hrīṅkāro 'haṃ turīyakam,हकारः स्थूलदेहः स्याद् रकारः सूक्ष्मदेहकः ईकारः कारणात्मासौ ह्रीङ्कारो ऽहं तुरीयकम् |
| 4,43,evaṃ samaṣṭidehe 'pi jñātvā bījatrayam kramāt samaṣṭivyaṣṭyorekatvaṃ bhāvayenmatimān naraḥ,एवं समष्टिदेहे ऽपि ज्ञात्वा बीजत्रयम् क्रमात् समष्टिव्यष्ट्योरेकत्वं भावयेन्मतिमान् नरः |
| 4,44,samādhikālātpūrvaṃ tu bhāvayitvaivam ādṛtaḥ tato dhyāyennilīnākṣo devīṃ māṃ jagadīśvarīm,समाधिकालात्पूर्वं तु भावयित्वैवम् आदृतः ततो ध्यायेन्निलीनाक्षो देवीं मां जगदीश्वरीम् |
| 4,45,prāṇāpānau samau kṛtvā nāsābhyantaracāriṇau nivṛttaviṣayākāṅkṣo vītadoṣo vimatsaraḥ,प्राणापानौ समौ कृत्वा नासाभ्यन्तरचारिणौ निवृत्तविषयाकाङ्क्षो वीतदोषो विमत्सरः |
| 4,46,bhaktyā nirvyājayā yukto guhāyāṃ niḥsvane sthale hakāram viśvam ātmānaṃ rakāre pravilāpayet,भक्त्या निर्व्याजया युक्तो गुहायां निःस्वने स्थले हकारम् विश्वम् आत्मानं रकारे प्रविलापयेत् |
| 4,47,rakāraṃ taijasaṃ devam īkāre pravilāpayet īkāraṃ prājñam ātmānaṃ hrīṅkāre pravilāpayet,रकारं तैजसं देवम् ईकारे प्रविलापयेत् ईकारं प्राज्ञम् आत्मानं ह्रीङ्कारे प्रविलापयेत् |
| 4,48,vācyavācakatāhīnaṃ dvaitabhāvavivarjitam akhaṇḍaṃ saccidānandaṃ bhāvayet tacchikhāntare,वाच्यवाचकताहीनं द्वैतभावविवर्जितम् अखण्डं सच्चिदानन्दं भावयेत् तच्छिखान्तरे |
| 4,49,iti dhyānena māṃ rājan sākṣātkṛtya narottamaḥ madrūpa eva bhavati dvayorapyekatā yataḥ,इति ध्यानेन मां राजन् साक्षात्कृत्य नरोत्तमः मद्रूप एव भवति द्वयोरप्येकता यतः |
| 4,50,yogayuktyānayā dṛṣṭvā mām ātmānaṃ parātparam ajñānasya sakāryasya tat kṣaṇo nāśako bhavet,योगयुक्त्यानया दृष्ट्वा माम् आत्मानं परात्परम् अज्ञानस्य सकार्यस्य तत् क्षणो नाशको भवेत् |
| 5,1,iti devīgītāyāṃ caturtho 'dhyāyaḥ - iti śrīdevībhāgavate mahāpurāṇe saptamaskandhe devīgītāyāṃ catustriṃśo 'dhyāyaḥ atha pañcamo 'dhyāyaḥ - saptamaḥ skandhaḥ atha pañcatriṃśo 'dhyāyaḥ himālaya uvāca yogaṃ veda maheśāni sāṅgaṃ saṃvitpradāyakam kṛtena yena yogyo 'haṃ bhaveyaṃ tattvadarśane,इति देवीगीतायां चतुर्थो ऽध्यायः - इति श्रीदेवीभागवते महापुराणे सप्तमस्कन्धे देवीगीतायां चतुस्त्रिंशो ऽध्यायः अथ पञ्चमो ऽध्यायः - सप्तमः स्कन्धः अथ पञ्चत्रिंशो ऽध्यायः हिमालय उवाच योगं वेद महेशानि साङ्गं संवित्प्रदायकम् कृतेन येन योग्यो ऽहं भवेयं तत्त्वदर्शने |
| 5,2,śrīdevyuvāca na yogo nabhasaḥ pṛṣṭhe na bhūmau na rasātale aikyaṃ jīvātmanor āhur yogaṃ yogaviśāradāḥ,श्रीदेव्युवाच न योगो नभसः पृष्ठे न भूमौ न रसातले ऐक्यं जीवात्मनोर् आहुर् योगं योगविशारदाः |
| 5,3,tatpratyūhāḥ ṣaḍākhyātā yogavighnakarānagha kāmakrodhau lobhamohau madamātsaryasañjñakau,तत्प्रत्यूहाः षडाख्याता योगविघ्नकरानघ कामक्रोधौ लोभमोहौ मदमात्सर्यसञ्ज्ञकौ |
| 5,4,yogāṅgaireva bhittvā tānyogino yogamāpnuyuḥ yamaṃ niyamamāsanaprāṇāyāmau tataḥ param,योगाङ्गैरेव भित्त्वा तान्योगिनो योगमाप्नुयुः यमं नियममासनप्राणायामौ ततः परम् |
| 5,5,pratyāhāraṃ dhāraṇākhyaṃ dhyānaṃ sārdhaṃ samādhinā aṣṭāṅgānyāhuretāni yogināṃ yogasādhane,प्रत्याहारं धारणाख्यं ध्यानं सार्धं समाधिना अष्टाङ्गान्याहुरेतानि योगिनां योगसाधने |
| 5,6,ahiṃsā satyamasteyaṃ brahmacaryaṃ dayārjavam kṣamā dhṛtirmitāhāraḥ śaucaṃ ceti yamā daśa,अहिंसा सत्यमस्तेयं ब्रह्मचर्यं दयार्जवम् क्षमा धृतिर्मिताहारः शौचं चेति यमा दश |
| 5,7,tapaḥ santoṣa āstikyaṃ dānaṃ devasya pūjanam siddhāntaśravaṇaṃ caiva hrīrmatiśca japo hutam,तपः सन्तोष आस्तिक्यं दानं देवस्य पूजनम् सिद्धान्तश्रवणं चैव ह्रीर्मतिश्च जपो हुतम् |
| 5,8,daśaite niyamāḥ proktā mayā parvatanāyaka padmāsanaṃ svastikaṃ ca bhadraṃ vajrāsanaṃ tathā,दशैते नियमाः प्रोक्ता मया पर्वतनायक पद्मासनं स्वस्तिकं च भद्रं वज्रासनं तथा |
| 5,9,vīrāsanamiti proktaṃ kramādāsanapañcakam ūrvorupari vinyasya samyakpādatale śubhe,वीरासनमिति प्रोक्तं क्रमादासनपञ्चकम् ऊर्वोरुपरि विन्यस्य सम्यक्पादतले शुभे |
| 5,10,aṅguṣṭhau ca nibadhnīyāddhastābhyāṃ vyutkramāt tataḥ padmāsanamiti proktaṃ yogināṃ hṛdayaṅgamam,अङ्गुष्ठौ च निबध्नीयाद्धस्ताभ्यां व्युत्क्रमात् ततः पद्मासनमिति प्रोक्तं योगिनां हृदयङ्गमम् |
| 5,11,jānūrvorantare samyak kṛtvā pādatale śubhe kṛjukāyo viśedyogī svastikaṃ tatpracakṣate,जानूर्वोरन्तरे सम्यक् कृत्वा पादतले शुभे कृजुकायो विशेद्योगी स्वस्तिकं तत्प्रचक्षते |
| 5,12,sīvanyāḥ pārśvayornyasya gulphayugmaṃ suniścitam vṛṣaṇādhaḥ pādapārṣṇī pārṣṇibhyāṃ paribandhayet,सीवन्याः पार्श्वयोर्न्यस्य गुल्फयुग्मं सुनिश्चितम् वृषणाधः पादपार्ष्णी पार्ष्णिभ्यां परिबन्धयेत् |
| 5,13,bhadrāsanamiti proktaṃ yogibhiḥ paripūjitam urvoḥ pādau kramānnyasya jānvoḥ pratyaṅmukhāṅgulī,भद्रासनमिति प्रोक्तं योगिभिः परिपूजितम् उर्वोः पादौ क्रमान्न्यस्य जान्वोः प्रत्यङ्मुखाङ्गुली |
| 5,14,karau vidadhyādākhyātaṃ vajrāsanamanuttamam ekaṃ pādamadhaḥ kṛtvā vinyasyoruṃ tathottare,करौ विदध्यादाख्यातं वज्रासनमनुत्तमम् एकं पादमधः कृत्वा विन्यस्योरुं तथोत्तरे |
| 5,15,kṛjukāyo viśedyogī vīrāsanamitīritam iḍayākarṣayet vāyuṃ bāhyaṃ ṣoḍaśamātrayā,कृजुकायो विशेद्योगी वीरासनमितीरितम् इडयाकर्षयेत् वायुं बाह्यं षोडशमात्रया |
| 5,16,dhārayetpūritaṃ yogī catuḥṣaṣṭyā tu mātrayā suṣumnāmadhyagaṃ samyagdvātriṃśanmātrayā śanaiḥ,धारयेत्पूरितं योगी चतुःषष्ट्या तु मात्रया सुषुम्नामध्यगं सम्यग्द्वात्रिंशन्मात्रया शनैः |
| 5,17,nāḍyā piṅgalayā caiva recayedyogavittamaḥ prāṇāyāmamimaṃ prāhūryogaśāstraviśāradāḥ,नाड्या पिङ्गलया चैव रेचयेद्योगवित्तमः प्राणायाममिमं प्राहूर्योगशास्त्रविशारदाः |
| 5,18,bhūyobhūyaḥ kramāt tasya bāhyamevaṃ samācaret mātrāvṛddhiḥ krameṇaiva samyagdvādaśa ṣoḍaśa,भूयोभूयः क्रमात् तस्य बाह्यमेवं समाचरेत् मात्रावृद्धिः क्रमेणैव सम्यग्द्वादश षोडश |
| 5,19,japadhyānādibhiḥ sārdhaṃ sagarbhaṃ taṃ vidurbudhāḥ tadapetaṃ vigarbhaṃ ca prāṇāyāmaṃ pare viduḥ,जपध्यानादिभिः सार्धं सगर्भं तं विदुर्बुधाः तदपेतं विगर्भं च प्राणायामं परे विदुः |
| 5,20,kramādabhyasyataḥ puṃso dehe svedodgamo 'dhamaḥ madhyamaḥ kampasaṃyukto bhūmityāgaḥ paro mataḥ,क्रमादभ्यस्यतः पुंसो देहे स्वेदोद्गमो ऽधमः मध्यमः कम्पसंयुक्तो भूमित्यागः परो मतः |
| 5,21,uttamasya guṇāvāptiryāvacchīlanam iṣyate indriyāṇāṃ vicaratāṃ viṣayeṣu nirargalam,उत्तमस्य गुणावाप्तिर्यावच्छीलनम् इष्यते इन्द्रियाणां विचरतां विषयेषु निरर्गलम् |
| 5,22,balādāharaṇaṃ tebhyaḥ pratyāhāro 'bhidhīyate aṅguṣṭhagulphajānūrumūlādhāraliṅganābhiṣu,बलादाहरणं तेभ्यः प्रत्याहारो ऽभिधीयते अङ्गुष्ठगुल्फजानूरुमूलाधारलिङ्गनाभिषु |
| 5,23,hṛdgrīvākaṇṭhadeśeṣu lambikāyāṃ tato nasi bhrūmadhye mastake mūrdhni dvādaśānte yathāvidhi,हृद्ग्रीवाकण्ठदेशेषु लम्बिकायां ततो नसि भ्रूमध्ये मस्तके मूर्ध्नि द्वादशान्ते यथाविधि |
| 5,24,dhāraṇaṃ prāṇamaruto dhāraṇeti nigadyate samāhitena manasā caitanyāntaravartinā,धारणं प्राणमरुतो धारणेति निगद्यते समाहितेन मनसा चैतन्यान्तरवर्तिना |
| 5,25,ātmanyabhīṣṭadevānāṃ dhyānaṃ dhyānamihocyate samatvabhāvanā nityaṃ jīvātmaparamātmanoḥ,आत्मन्यभीष्टदेवानां ध्यानं ध्यानमिहोच्यते समत्वभावना नित्यं जीवात्मपरमात्मनोः |
| 5,26,samādhimāhurmunayaḥ proktam aṣṭāṅgalakṣaṇam idānīṃ kathaye te 'haṃ mantrayogamanuttamam,समाधिमाहुर्मुनयः प्रोक्तम् अष्टाङ्गलक्षणम् इदानीं कथये ते ऽहं मन्त्रयोगमनुत्तमम् |
| 5,27,viśvaṃ śarīramityuktaṃ pañcabhūtātmakaṃ naga candrasūryāgnitejobhirjīvabrahmaikyarūpakam,विश्वं शरीरमित्युक्तं पञ्चभूतात्मकं नग चन्द्रसूर्याग्नितेजोभिर्जीवब्रह्मैक्यरूपकम् |
| 5,28,tisraḥ koṭyastadardhena śarīre nāḍayo matāḥ tāsu mukhyā daśa proktāstābhyastisro vyavasthitāḥ,तिस्रः कोट्यस्तदर्धेन शरीरे नाडयो मताः तासु मुख्या दश प्रोक्तास्ताभ्यस्तिस्रो व्यवस्थिताः |
| 5,29,pradhānā merudaṇḍe 'tra candrasūryāgrarūpiṇī iḍā vāme sthitā nāḍī śubhrā tu candrarūpiṇī,प्रधाना मेरुदण्डे ऽत्र चन्द्रसूर्याग्ररूपिणी इडा वामे स्थिता नाडी शुभ्रा तु चन्द्ररूपिणी |
| 5,30,śaktirūpā tu sā nāḍī sākṣādamṛtavigrahā dakṣiṇe yā piṅgalākhyā puṃrūpā sūryavigrahā,शक्तिरूपा तु सा नाडी साक्षादमृतविग्रहा दक्षिणे या पिङ्गलाख्या पुंरूपा सूर्यविग्रहा |
| 5,31,sarvatejomayī sā tu suṣumnā vahnirūpiṇī tasyā madhye vicitrākhye icchājñānakriyātmakam,सर्वतेजोमयी सा तु सुषुम्ना वह्निरूपिणी तस्या मध्ये विचित्राख्ये इच्छाज्ञानक्रियात्मकम् |
| 5,32,madhye svayaṃbhūliṅgaṃ tu koṭisūryasamaprabham tadūrdhvaṃ māyābījaṃ tu harātmā bindunādakam,मध्ये स्वयंभूलिङ्गं तु कोटिसूर्यसमप्रभम् तदूर्ध्वं मायाबीजं तु हरात्मा बिन्दुनादकम् |
| 5,33,tadūrdhvaṃ tu śikhākārā kuṇḍalī raktavigrahā devyātmikā tu sā proktā madabhinnā nagādhipa,तदूर्ध्वं तु शिखाकारा कुण्डली रक्तविग्रहा देव्यात्मिका तु सा प्रोक्ता मदभिन्ना नगाधिप |
| 5,34,tadbāhye hemarūpābhaṃ vādisāntacaturdalam drutahemasamaprakhyaṃ padmaṃ tatra vicintayet,तद्बाह्ये हेमरूपाभं वादिसान्तचतुर्दलम् द्रुतहेमसमप्रख्यं पद्मं तत्र विचिन्तयेत् |
| 5,35,tadūrdhvaṃ tvanalaprakhyaṃ ṣaḍdalaṃ hīrakaprabham bādilāntaṣaḍvarṇena svādhiṣṭhānamanuttamam,तदूर्ध्वं त्वनलप्रख्यं षड्दलं हीरकप्रभम् बादिलान्तषड्वर्णेन स्वाधिष्ठानमनुत्तमम् |
| 5,36,mūlamādhāraṣaṭkoṇaṃ mūlādhāraṃ tato viduḥ svaśabdena paraṃ liṅgaṃ svādhiṣṭhānaṃ tato viduḥ,मूलमाधारषट्कोणं मूलाधारं ततो विदुः स्वशब्देन परं लिङ्गं स्वाधिष्ठानं ततो विदुः |
| 5,37,tadūrdhvaṃ nābhideśe tu maṇipūraṃ mahāprabham meghābhaṃ vidyudābhaṃ ca bahutejomayaṃ tataḥ,तदूर्ध्वं नाभिदेशे तु मणिपूरं महाप्रभम् मेघाभं विद्युदाभं च बहुतेजोमयं ततः |
| 5,38,maṇivadbhinnaṃ tatpadmaṃ maṇipadmaṃ tathocyate daśabhiśca dalairyuktaṃ ḍādiphāntākṣarānvitam,मणिवद्भिन्नं तत्पद्मं मणिपद्मं तथोच्यते दशभिश्च दलैर्युक्तं डादिफान्ताक्षरान्वितम् |
| 5,39,viṣṇunādhiṣṭhitaṃ padmaṃ viṣṇvālokanakāraṇam tadūrdhve 'nāhataṃ padmamudyadādityasannibham,विष्णुनाधिष्ठितं पद्मं विष्ण्वालोकनकारणम् तदूर्ध्वे ऽनाहतं पद्ममुद्यदादित्यसन्निभम् |
| 5,40,kādiṭhāntadalairekaṃ patraiśca samadhiṣṭhitam tanmadhye bāṇaliṅgaṃ tu sūryāyutasamaprabham,कादिठान्तदलैरेकं पत्रैश्च समधिष्ठितम् तन्मध्ये बाणलिङ्गं तु सूर्यायुतसमप्रभम् |
| 5,41,śabdabrahmamayaṃ śabdānāhataṃ tatra dṛśyate anāhatākhyaṃ tatpadmaṃ munibhiḥ parikīrtitam,शब्दब्रह्ममयं शब्दानाहतं तत्र दृश्यते अनाहताख्यं तत्पद्मं मुनिभिः परिकीर्तितम् |
| 5,42,ānandasadanaṃ tattu puruṣādhiṣṭhitaṃ param tadūrdhvaṃ tu viśuddhākhyaṃ dalaṃ ṣoḍaśapaṅkajam,आनन्दसदनं तत्तु पुरुषाधिष्ठितं परम् तदूर्ध्वं तु विशुद्धाख्यं दलं षोडशपङ्कजम् |
| 5,43,svaraiḥ ṣoḍaśabhiryuktaṃ dhūmravarṇam mahāprabham viśuddhaṃ tanute yasmājjīvasya haṃsalokanāt,स्वरैः षोडशभिर्युक्तं धूम्रवर्णम् महाप्रभम् विशुद्धं तनुते यस्माज्जीवस्य हंसलोकनात् |
| 5,44,viśuddhaṃ padmamākhyātamākāśākhyaṃ mahādbhutam ājñācakraṃ tadūrdhve tu ātmanādhiṣṭhitaṃ param,विशुद्धं पद्ममाख्यातमाकाशाख्यं महाद्भुतम् आज्ञाचक्रं तदूर्ध्वे तु आत्मनाधिष्ठितं परम् |
| 5,45,ājñāsaṃkramaṇaṃ tatra tenājñeti prakīrtitam dvidalaṃ hakṣasaṃyuktaṃ padmaṃ tatsumanoharam,आज्ञासंक्रमणं तत्र तेनाज्ञेति प्रकीर्तितम् द्विदलं हक्षसंयुक्तं पद्मं तत्सुमनोहरम् |
| 5,46,kailāsākhyaṃ tadūrdhvaṃ tu rodhinī tu tadūrdhvataḥ evaṃ tvādhāracakrāṇi proktāni tava suvrata,कैलासाख्यं तदूर्ध्वं तु रोधिनी तु तदूर्ध्वतः एवं त्वाधारचक्राणि प्रोक्तानि तव सुव्रत |
| 5,47,sahasrārayutaṃ bindusthānaṃ tadūrdhvamīritam ityetatkathitaṃ sarvam yogamārgamanuttamam,सहस्रारयुतं बिन्दुस्थानं तदूर्ध्वमीरितम् इत्येतत्कथितं सर्वम् योगमार्गमनुत्तमम् |
| 5,48,ādau pūrakayogenāpyādhāre yojayenmanaḥ gudameḍhrāntare śaktistāmākuñcya prabodhayet,आदौ पूरकयोगेनाप्याधारे योजयेन्मनः गुदमेढ्रान्तरे शक्तिस्तामाकुञ्च्य प्रबोधयेत् |
| 5,49,liṅgabhedakrameṇaiva binducakraṃ ca prāpayet śambhunā tāṃ parāṃ śaktimekībhūtāṃ vicintayet,लिङ्गभेदक्रमेणैव बिन्दुचक्रं च प्रापयेत् शम्भुना तां परां शक्तिमेकीभूतां विचिन्तयेत् |
| 5,50,tatrotthitāmṛtam yattu drutalākṣārasopamam pāyayitvā tu tāṃ śaktiṃ māyākhyāṃ yogasiddhidam,तत्रोत्थितामृतम् यत्तु द्रुतलाक्षारसोपमम् पाययित्वा तु तां शक्तिं मायाख्यां योगसिद्धिदम् |
| 5,51,ṣaḍcakradevatāstatra santarpyāmṛtadhārayā ānayettena mārgeṇa mūlādhāraṃ tataḥ sudhī,षड्चक्रदेवतास्तत्र सन्तर्प्यामृतधारया आनयेत्तेन मार्गेण मूलाधारं ततः सुधी |
| 5,52,evamabhyasyamānasyāpyahanyahani niścitam pūrvoktadūṣitā mantrāḥ sarve sidhyanti nānyathā,एवमभ्यस्यमानस्याप्यहन्यहनि निश्चितम् पूर्वोक्तदूषिता मन्त्राः सर्वे सिध्यन्ति नान्यथा |
| 5,53,jarāmaraṇaduḥkhādyairmucyate bhavabandhanāt ye guṇāḥ santi devyā me jaganmāturyathā tathā,जरामरणदुःखाद्यैर्मुच्यते भवबन्धनात् ये गुणाः सन्ति देव्या मे जगन्मातुर्यथा तथा |
| 5,54,te guṇāḥ sādhakavare bhavantyeva na cānyathā ityevaṃ kathitaṃ tāta vāyudhāraṇamuttamam,ते गुणाः साधकवरे भवन्त्येव न चान्यथा इत्येवं कथितं तात वायुधारणमुत्तमम् |
| 5,55,idānīṃ dhāraṇākhyaṃ tu śṛṇuṣvāvahito mama dikkālādyanavacchinnadevyāṃ ceto vidhāya ca,इदानीं धारणाख्यं तु शृणुष्वावहितो मम दिक्कालाद्यनवच्छिन्नदेव्यां चेतो विधाय च |
| 5,56,tanmayo bhavati kṣipraṃ jīvabrahmaikyayojanāt athavā samalaṃ ceto yadi kṣipraṃ na siddhyati,तन्मयो भवति क्षिप्रं जीवब्रह्मैक्ययोजनात् अथवा समलं चेतो यदि क्षिप्रं न सिद्ध्यति |
| 5,57,tadāvayavayogena yogī yogānsamabhyaset madīyahastapādādāvaṅge tu madhure naga,तदावयवयोगेन योगी योगान्समभ्यसेत् मदीयहस्तपादादावङ्गे तु मधुरे नग |
| 5,58,cittaṃ saṃsthāpayenmantrī sthānasthānajayātpunaḥ viśuddhacittaḥ sarvasminrūpe samsthāpayenmanaḥ,चित्तं संस्थापयेन्मन्त्री स्थानस्थानजयात्पुनः विशुद्धचित्तः सर्वस्मिन्रूपे सम्स्थापयेन्मनः |
| 5,59,yāvanmano layaṃ yāti devyāṃ saṃvidi parvata tāvadiṣṭamanuṃ mantrī japahomaiḥ samabhyaset,यावन्मनो लयं याति देव्यां संविदि पर्वत तावदिष्टमनुं मन्त्री जपहोमैः समभ्यसेत् |
| 5,60,mantrābhyāsena yogena jñeyajñānāya kalpate na yogena vinā mantro na mantreṇa vinā hi saḥ,मन्त्राभ्यासेन योगेन ज्ञेयज्ञानाय कल्पते न योगेन विना मन्त्रो न मन्त्रेण विना हि सः |
| 5,61,dvayorabhyāsayogo hi brahmasaṃsiddhikāraṇam tamaḥ parivṛte gehe ghaṭo dīpena dṛśyate,द्वयोरभ्यासयोगो हि ब्रह्मसंसिद्धिकारणम् तमः परिवृते गेहे घटो दीपेन दृश्यते |
| 5,62,evaṃ māyāvṛto hyātmā manunā gocarīkṛtaḥ iti yogavidhiḥ kṛtsnaḥ sāṅgaḥ prokto mayā 'dhunā,एवं मायावृतो ह्यात्मा मनुना गोचरीकृतः इति योगविधिः कृत्स्नः साङ्गः प्रोक्तो मया ऽधुना |
| 5,63,gurūpadeśato jñeyo nānyathā śāstrakoṭibhiḥ,गुरूपदेशतो ज्ञेयो नान्यथा शास्त्रकोटिभिः |
| 6,1,iti devīgītāyāṃ pañcamo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāṃ pañcatriṃśo 'dhyāyaḥ atha ṣaṣṭho 'dhyāyaḥ - saptamaḥ skandhaḥ atha ṣaṭtriṃśo 'dhyāyaḥ devyuvāca ityādiyogayuktātmā dhyāyenmāṃ brahmarūpiṇīm bhaktyā nirvyājayā rājannāsane samupasthitaḥ,इति देवीगीतायां पञ्चमो ऽध्यायः - इति श्रीदेवीभागवते महापुराणे सप्तमस्कन्धे देवीगीतायां पञ्चत्रिंशो ऽध्यायः अथ षष्ठो ऽध्यायः - सप्तमः स्कन्धः अथ षट्त्रिंशो ऽध्यायः देव्युवाच इत्यादियोगयुक्तात्मा ध्यायेन्मां ब्रह्मरूपिणीम् भक्त्या निर्व्याजया राजन्नासने समुपस्थितः |
| 6,2,āviḥ sannihitaṃ guhācaraṃ nāma mahatpadam atraitat sarvam arpitam ejat prāṇannimiṣacca yat,आविः सन्निहितं गुहाचरं नाम महत्पदम् अत्रैतत् सर्वम् अर्पितम् एजत् प्राणन्निमिषच्च यत् |
| 6,3,etajjānatha sadasadvareṇyaṃ paraṃ vijñānādyadvariṣṭhaṃ prajānām yadarcimadyadaṇubhyo 'ṇu ca yasmiṃllokā nihitā lokinaśca,एतज्जानथ सदसद्वरेण्यं परं विज्ञानाद्यद्वरिष्ठं प्रजानाम् यदर्चिमद्यदणुभ्यो ऽणु च यस्मिंल्लोका निहिता लोकिनश्च |
| 6,4,tadetadakṣaraṃ brahma sa prāṇastadu vāṅmanaḥ tadetat satyam amṛtaṃ tadveddhavyaṃ saumya viddhi,तदेतदक्षरं ब्रह्म स प्राणस्तदु वाङ्मनः तदेतत् सत्यम् अमृतं तद्वेद्धव्यं सौम्य विद्धि |
| 6,5,dhanurgṛhītvaupaniṣadaṃ mahāstraṃ śaraṃ hyupāsāniśitaṃ sandhayīta āyamya tadbhāvagatena cetasā lakṣyaṃ tadevākṣaraṃ saumya viddhi,धनुर्गृहीत्वौपनिषदं महास्त्रं शरं ह्युपासानिशितं सन्धयीत आयम्य तद्भावगतेन चेतसा लक्ष्यं तदेवाक्षरं सौम्य विद्धि |
| 6,6,praṇavo dhanuḥ śaro hyātmā brahma tallakṣyam ucyate apramattena veddhavyaṃ śaravattanmayo bhavet,प्रणवो धनुः शरो ह्यात्मा ब्रह्म तल्लक्ष्यम् उच्यते अप्रमत्तेन वेद्धव्यं शरवत्तन्मयो भवेत् |
| 6,7,yasmin dyauśca pṛthivī cāntarikṣam otaṃ manaḥ saha prāṇaiśca sarvaiḥ tam evaikaṃ jānathātmānam anyā vāco vimuñcathāmṛtasyaiṣa setuḥ,यस्मिन् द्यौश्च पृथिवी चान्तरिक्षम् ओतं मनः सह प्राणैश्च सर्वैः तम् एवैकं जानथात्मानम् अन्या वाचो विमुञ्चथामृतस्यैष सेतुः |
| 6,8,arā iva rathanābhau saṃhatā yatra nāḍyaḥ sa eṣo 'ntaścarate bahudhā jāyamānaḥ,अरा इव रथनाभौ संहता यत्र नाड्यः स एषो ऽन्तश्चरते बहुधा जायमानः |
| 6,9,omityevaṃ dhyāyathātmānaṃ svasti vaḥ pārāya tamasaḥ parastāt divye brahmapure vyomni ātmā sampratiṣṭhitaḥ,ओमित्येवं ध्यायथात्मानं स्वस्ति वः पाराय तमसः परस्तात् दिव्ये ब्रह्मपुरे व्योम्नि आत्मा सम्प्रतिष्ठितः |
| 6,10,manomayaḥ prāṇaśarīranetā pratiṣṭhito 'nne hṛdayaṃ sannidhāya tadvijñānena paripaśyanti dhīrā ānandarūpam amṛtaṃ yadvibhāti,मनोमयः प्राणशरीरनेता प्रतिष्ठितो ऽन्ने हृदयं सन्निधाय तद्विज्ञानेन परिपश्यन्ति धीरा आनन्दरूपम् अमृतं यद्विभाति |
| 6,11,bhidyate hṛdayagranthiśchidyante sarvasaṃśayāḥ kṣīyante cāsya karmāṇi tasmin dṛṣṭe parāvare,भिद्यते हृदयग्रन्थिश्छिद्यन्ते सर्वसंशयाः क्षीयन्ते चास्य कर्माणि तस्मिन् दृष्टे परावरे |
| 6,12,hiraṇmaye pare kośe virājaṃ brahma niṣkalam tacchubhraṃ jyotiṣāṃ jyotis tadyadātmavido viduḥ,हिरण्मये परे कोशे विराजं ब्रह्म निष्कलम् तच्छुभ्रं ज्योतिषां ज्योतिस् तद्यदात्मविदो विदुः |
| 6,13,na tatra sūryo bhāti na candratārakaṃ nemā vidyuto bhānti kuto 'yam agniḥ tameva bhāntam anubhāti sarvaṃ tasya bhāsā sarvam idaṃ vibhāti,न तत्र सूर्यो भाति न चन्द्रतारकं नेमा विद्युतो भान्ति कुतो ऽयम् अग्निः तमेव भान्तम् अनुभाति सर्वं तस्य भासा सर्वम् इदं विभाति |
| 6,14,brahmaivedam amṛtaṃ purastādbrahma paścādbrahma dakṣiṇataścottareṇa adhaścordhvaṃ ca prasṛtaṃ brahmaivedaṃ viśvaṃ variṣṭham,ब्रह्मैवेदम् अमृतं पुरस्ताद्ब्रह्म पश्चाद्ब्रह्म दक्षिणतश्चोत्तरेण अधश्चोर्ध्वं च प्रसृतं ब्रह्मैवेदं विश्वं वरिष्ठम् |
| 6,15,etādṛganubhavo yasya sa kṛtārtho narottamaḥ brahmabhūtaḥ prasannātmā na śocati na kāṅkṣati,एतादृगनुभवो यस्य स कृतार्थो नरोत्तमः ब्रह्मभूतः प्रसन्नात्मा न शोचति न काङ्क्षति |
| 6,16,dvitīyādvai bhayaṃ rājaṃstadabhāvādbibheti na na tadviyogo me 'pyasti madviyogo 'pi tasya na,द्वितीयाद्वै भयं राजंस्तदभावाद्बिभेति न न तद्वियोगो मे ऽप्यस्ति मद्वियोगो ऽपि तस्य न |
| 6,17,aham eva sa so 'haṃ vai niścitaṃ viddhi parvata maddarśanaṃ tu tatra syādyatra jñānī sthito mama,अहम् एव स सो ऽहं वै निश्चितं विद्धि पर्वत मद्दर्शनं तु तत्र स्याद्यत्र ज्ञानी स्थितो मम |
| 6,18,nāhaṃ tīrthe na kailāse vaikuṇṭhe vā na karhicit vasāmi kintu majjñānihṛdayāmbhojamadhyame,नाहं तीर्थे न कैलासे वैकुण्ठे वा न कर्हिचित् वसामि किन्तु मज्ज्ञानिहृदयाम्भोजमध्यमे |
| 6,19,matpūjākoṭiphaladaṃ sakṛnmajjñānino 'rcanam kulaṃ pavitraṃ tasyāsti jananī kṛtakṛtyakā,मत्पूजाकोटिफलदं सकृन्मज्ज्ञानिनो ऽर्चनम् कुलं पवित्रं तस्यास्ति जननी कृतकृत्यका |
| 6,20,viśvambharā puṇyavatī cillayo yasya cetasaḥ brahmajñānaṃ tu yatpṛṣṭaṃ tvayā parvata sattama,विश्वम्भरा पुण्यवती चिल्लयो यस्य चेतसः ब्रह्मज्ञानं तु यत्पृष्टं त्वया पर्वत सत्तम |
| 6,21,kathitaṃ tanmayā sarvaṃ nāto vaktavyam asti hi idaṃ jyeṣṭhāya putrāya bhaktiyuktāya śīline,कथितं तन्मया सर्वं नातो वक्तव्यम् अस्ति हि इदं ज्येष्ठाय पुत्राय भक्तियुक्ताय शीलिने |
| 6,22,śiṣyāya ca yathoktāya vaktavyaṃ nānyathā kvacit yasya deve parā bhaktiryathā deve tathā gurau,शिष्याय च यथोक्ताय वक्तव्यं नान्यथा क्वचित् यस्य देवे परा भक्तिर्यथा देवे तथा गुरौ |
| 6,23,tasyaite kathitā hyarthāḥ prakāśante mahātmanaḥ yenopadiṣṭāvidyeyaṃ sa eva parameśvaraḥ,तस्यैते कथिता ह्यर्थाः प्रकाशन्ते महात्मनः येनोपदिष्टाविद्येयं स एव परमेश्वरः |
| 6,24,yasyāyaṃ sukṛtaṃ kartum asamarthastato ṛṇī pitrorapyadhikaḥ prokto brahmajanmapradāyakaḥ,यस्यायं सुकृतं कर्तुम् असमर्थस्ततो ऋणी पित्रोरप्यधिकः प्रोक्तो ब्रह्मजन्मप्रदायकः |
| 6,25,pitṛjātaṃ janma naṣṭaṃ netthaṃ jātaṃ kadācana tasmai na druhyedityādi nigamo 'pyavadannaga,पितृजातं जन्म नष्टं नेत्थं जातं कदाचन तस्मै न द्रुह्येदित्यादि निगमो ऽप्यवदन्नग |
| 6,26,tasmācchāstrasya siddhānto brahmadātā guruḥ paraḥ śive ruṣṭe gurustrātā gurau ruṣṭe na śaṅkaraḥ,तस्माच्छास्त्रस्य सिद्धान्तो ब्रह्मदाता गुरुः परः शिवे रुष्टे गुरुस्त्राता गुरौ रुष्टे न शङ्करः |
| 6,27,tasmāt sarvaprayatnena śrīguruṃ toṣayennaga kāyena manasā vācā sarvadā tatparo bhavet,तस्मात् सर्वप्रयत्नेन श्रीगुरुं तोषयेन्नग कायेन मनसा वाचा सर्वदा तत्परो भवेत् |
| 6,28,anyathā tu kṛtaghnaḥ syāt kṛtaghne nāsti niṣkṛtiḥ indreṇātharvaṇāyoktā śiraścheda pratijñayā,अन्यथा तु कृतघ्नः स्यात् कृतघ्ने नास्ति निष्कृतिः इन्द्रेणाथर्वणायोक्ता शिरश्छेद प्रतिज्ञया |
| 6,29,aśvibhyāṃ kathane tasya śiraśchinnaṃ ca vajriṇā aśvīyaṃ tacchiro naṣṭaṃ dṛṣṭvā vaidyau surottamau,अश्विभ्यां कथने तस्य शिरश्छिन्नं च वज्रिणा अश्वीयं तच्छिरो नष्टं दृष्ट्वा वैद्यौ सुरोत्तमौ |
| 6,30,punaḥ saṃyojitaṃ svīyaṃ tābhyāṃ muniśirastadā iti saṅkaṭasampādyā brahmavidyā nagādhipa,पुनः संयोजितं स्वीयं ताभ्यां मुनिशिरस्तदा इति सङ्कटसम्पाद्या ब्रह्मविद्या नगाधिप |
| 7,1,lābdhā yena sa dhanyaḥ syāt kṛtakṛtyaśca bhūdhara iti devīgītāyāṃ ṣaṣṭo 'dhyāyaḥ iti śrīdevībhāgavate mahāpurāṇe saptamaskandhe devīgītāyāṃ ṣaṭtriṃśo 'dhyāyaḥ atha saptamo 'dhyāyaḥ - saptamaḥ skandhaḥ atha saptatriṃśo 'dhyāyaḥ himālaya uvāca svīyāṃ bhaktiṃ vadasvāmba yena jñānaṃ sukhena hi jāyeta manujasyāsya madhyamasyāvirāgiṇaḥ,लाब्धा येन स धन्यः स्यात् कृतकृत्यश्च भूधर इति देवीगीतायां षष्टो ऽध्यायः इति श्रीदेवीभागवते महापुराणे सप्तमस्कन्धे देवीगीतायां षट्त्रिंशो ऽध्यायः अथ सप्तमो ऽध्यायः - सप्तमः स्कन्धः अथ सप्तत्रिंशो ऽध्यायः हिमालय उवाच स्वीयां भक्तिं वदस्वाम्ब येन ज्ञानं सुखेन हि जायेत मनुजस्यास्य मध्यमस्याविरागिणः |
| 7,2,devyuvāca mārgāstrayo me vikhyātā mokṣaprāptau nagādhipa karmayogo jñānayogo bhaktiyogaśca sattama,देव्युवाच मार्गास्त्रयो मे विख्याता मोक्षप्राप्तौ नगाधिप कर्मयोगो ज्ञानयोगो भक्तियोगश्च सत्तम |
| 7,3,trayāṇāmapyayaṃ yogyaḥ kartuṃ śakyo 'sti sarvathā sulabhatvānmānasatvāt kāyacittādyapīḍanāt,त्रयाणामप्ययं योग्यः कर्तुं शक्यो ऽस्ति सर्वथा सुलभत्वान्मानसत्वात् कायचित्ताद्यपीडनात् |
| 7,4,guṇabhedānmanuṣyāṇāṃ sā bhaktistrividhā matā parapīḍāṃ samuddiśya dambhaṃ kṛtvā puraḥsaram,गुणभेदान्मनुष्याणां सा भक्तिस्त्रिविधा मता परपीडां समुद्दिश्य दम्भं कृत्वा पुरःसरम् |
| 7,5,mātsaryakrodhayukto yastasya bhaktis tu tāmasī parapīḍādirahitaḥ svakalyāṇārtham eva ca,मात्सर्यक्रोधयुक्तो यस्तस्य भक्तिस् तु तामसी परपीडादिरहितः स्वकल्याणार्थम् एव च |
| 7,6,nityaṃ sakāmo hṛdayaṃ yaśorthī bhogalolupaḥ tattatphalasamāvāptyai māmupāste 'tibhaktitaḥ,नित्यं सकामो हृदयं यशोर्थी भोगलोलुपः तत्तत्फलसमावाप्त्यै मामुपास्ते ऽतिभक्तितः |
| 7,7,bhedabuddhyā tu māṃ svasmādanyāṃ jānāti pāmaraḥ tasya bhaktiḥ samākhyātā nagādhipa tu rājasī,भेदबुद्ध्या तु मां स्वस्मादन्यां जानाति पामरः तस्य भक्तिः समाख्याता नगाधिप तु राजसी |
| 7,8,parameśārpaṇaṃ karma pāpasaṅkṣālanāya ca vedoktatvādavaśyaṃ tatkartavyaṃ tu mayāniśam,परमेशार्पणं कर्म पापसङ्क्षालनाय च वेदोक्तत्वादवश्यं तत्कर्तव्यं तु मयानिशम् |
| 7,9,iti niścitabuddhistu bhedabuddhim upāśritaḥ karoti prītaye karma bhaktiḥ sā naga sattvikī,इति निश्चितबुद्धिस्तु भेदबुद्धिम् उपाश्रितः करोति प्रीतये कर्म भक्तिः सा नग सत्त्विकी |
| 7,10,parabhakteḥ prāpikeyaṃ bhedabuddhyavalambanāt pūrvaprokte hyubhe bhaktī na paraprāpike mate,परभक्तेः प्रापिकेयं भेदबुद्ध्यवलम्बनात् पूर्वप्रोक्ते ह्युभे भक्ती न परप्रापिके मते |
| 7,11,adhunā parabhaktiṃ tu procyamānāṃ nibodha me madguṇaśravaṇaṃ nityaṃ mama nāmānukīrtanam,अधुना परभक्तिं तु प्रोच्यमानां निबोध मे मद्गुणश्रवणं नित्यं मम नामानुकीर्तनम् |
| 7,12,kalyāṇaguṇaratnānāmākarāyāṃ mayi sthiram cetaso vartanaṃ caiva tailadhārāsamaṃ sadā,कल्याणगुणरत्नानामाकरायां मयि स्थिरम् चेतसो वर्तनं चैव तैलधारासमं सदा |
| 7,13,hetustu tatra ko vāpi na kadācidbhavedapi sāmīpyasārṣṭisāyujyasālokyānāṃ na caiṣaṇā,हेतुस्तु तत्र को वापि न कदाचिद्भवेदपि सामीप्यसार्ष्टिसायुज्यसालोक्यानां न चैषणा |
| 7,14,matsevāto 'dhikaṃ kiñcinnaiva jānāti karhicit sevyasevakatābhāvāt tatra mokṣaṃ na vāñchati,मत्सेवातो ऽधिकं किञ्चिन्नैव जानाति कर्हिचित् सेव्यसेवकताभावात् तत्र मोक्षं न वाञ्छति |
| 7,15,parānuraktyā mām eva cintayedyo hyatandritaḥ svābhedenaiva māṃ nityaṃ jānāti na vibhedataḥ,परानुरक्त्या माम् एव चिन्तयेद्यो ह्यतन्द्रितः स्वाभेदेनैव मां नित्यं जानाति न विभेदतः |
| 7,16,madrūpatvena jīvānāṃ cintanaṃ kurute tu yaḥ yathā svasyātmani prītistathaiva ca parātmani,मद्रूपत्वेन जीवानां चिन्तनं कुरुते तु यः यथा स्वस्यात्मनि प्रीतिस्तथैव च परात्मनि |
| 7,17,caitanyasya samānatvānna bhedaṃ kurute tu yaḥ sarvatra vartamānānāṃ sarvarūpāṃ ca sarvadā,चैतन्यस्य समानत्वान्न भेदं कुरुते तु यः सर्वत्र वर्तमानानां सर्वरूपां च सर्वदा |
| 7,18,namate yajate caivāpyācāṇḍālāntam īśvara na kutrāpi drohabuddhiṃ kurute bhedavarjanāt,नमते यजते चैवाप्याचाण्डालान्तम् ईश्वर न कुत्रापि द्रोहबुद्धिं कुरुते भेदवर्जनात् |
| 7,19,matsthānadarśane śraddhā madbhaktadarśane tathā macchāstraśravaṇe śraddhā mantratantrādiṣu prabho,मत्स्थानदर्शने श्रद्धा मद्भक्तदर्शने तथा मच्छास्त्रश्रवणे श्रद्धा मन्त्रतन्त्रादिषु प्रभो |
| 7,20,māyi premākulamatī romāñcitatanuḥ sadā premāśrujalapūrṇākṣaḥ kaṇṭhagadnadanisvanaḥ,मायि प्रेमाकुलमती रोमाञ्चिततनुः सदा प्रेमाश्रुजलपूर्णाक्षः कण्ठगद्नदनिस्वनः |
| 7,21,ananyenaiva bhāvena pūjayedyo nagādhipa māmīśvarīṃ jagadyoniṃ sarvakāraṇakāraṇam,अनन्येनैव भावेन पूजयेद्यो नगाधिप मामीश्वरीं जगद्योनिं सर्वकारणकारणम् |
| 7,22,vratāni mama divyāni nityanaimittikānyapi nityaṃ yaḥ kurute bhaktyā vittaśāṭhyavivarjitaḥ,व्रतानि मम दिव्यानि नित्यनैमित्तिकान्यपि नित्यं यः कुरुते भक्त्या वित्तशाठ्यविवर्जितः |
| 7,23,madutsavadidṛkṣā ca madutsavakṛtistathā jāyate yasya niyataṃ svabhāvadeva bhūdhara,मदुत्सवदिदृक्षा च मदुत्सवकृतिस्तथा जायते यस्य नियतं स्वभावदेव भूधर |
| 7,24,uccairgāyaṃśca nāmāni mamaiva khalu nṛtyati ahaṅkārādirahito dehatādātmyavarjitaḥ,उच्चैर्गायंश्च नामानि ममैव खलु नृत्यति अहङ्कारादिरहितो देहतादात्म्यवर्जितः |
| 7,25,prārabdhena yathā yacca kriyate tattathā bahvet na me cintāsti tatrāpi dehasaṃrakṣaṇādiṣu,प्रारब्धेन यथा यच्च क्रियते तत्तथा बह्वेत् न मे चिन्तास्ति तत्रापि देहसंरक्षणादिषु |
| 7,26,iti bhaktistu yā proktā parabhaktistu sā smṛtā yasyāṃ devyatiriktaṃ tu na kiñcidapi bhāvyate,इति भक्तिस्तु या प्रोक्ता परभक्तिस्तु सा स्मृता यस्यां देव्यतिरिक्तं तु न किञ्चिदपि भाव्यते |
| 7,27,itthaṃ jātā parā bhaktiryasya bhūdhara tattvataḥ tadaiva tasya cinmātre madrūpe vilayo bhavet,इत्थं जाता परा भक्तिर्यस्य भूधर तत्त्वतः तदैव तस्य चिन्मात्रे मद्रूपे विलयो भवेत् |
| 7,28,bhaktestu yā parā kāṣṭhā saiva jñānaṃ prakīrtitam vairāgyasya ca sīmā sā jñāne tadubhayaṃ yataḥ,भक्तेस्तु या परा काष्ठा सैव ज्ञानं प्रकीर्तितम् वैराग्यस्य च सीमा सा ज्ञाने तदुभयं यतः |
| 7,29,bhaktau kṛtāyāṃ yasyāpi prārabdhavaśato naga na jāyate mama jñānaṃ maṇidvīpaṃ sa gacchati,भक्तौ कृतायां यस्यापि प्रारब्धवशतो नग न जायते मम ज्ञानं मणिद्वीपं स गच्छति |
| 7,30,tatra gatvākhilānbhogānanicchannapi carcchati tadante mama cidrūpajñānaṃ samyagbhavennaga,तत्र गत्वाखिलान्भोगाननिच्छन्नपि चर्च्छति तदन्ते मम चिद्रूपज्ञानं सम्यग्भवेन्नग |
| 7,31,tena muktaḥ sadaiva syājjñānānmuktirna cānyathā ihaiva yasya jñānaṃ syāddhṛdgatapratyagātmanaḥ,तेन मुक्तः सदैव स्याज्ज्ञानान्मुक्तिर्न चान्यथा इहैव यस्य ज्ञानं स्याद्धृद्गतप्रत्यगात्मनः |
| 7,32,mama saṃvitparatanostasya prāṇā vrajanti na brahmaiva saṃstadāpnoti brahmaiva brahma veda yaḥ,मम संवित्परतनोस्तस्य प्राणा व्रजन्ति न ब्रह्मैव संस्तदाप्नोति ब्रह्मैव ब्रह्म वेद यः |
| 7,33,kaṇṭhacāmīkarasamam ajñānāttu tirohitam jñānādajñānanāśena labdhameva hi labhyate,कण्ठचामीकरसमम् अज्ञानात्तु तिरोहितम् ज्ञानादज्ञाननाशेन लब्धमेव हि लभ्यते |
| 7,34,viditāviditādanyannagottama vapurmama yathādarśe tathātmani yathā jale tathā pitṛloke,विदिताविदितादन्यन्नगोत्तम वपुर्मम यथादर्शे तथात्मनि यथा जले तथा पितृलोके |
| 7,35,chāyātapau yathā svacchau viviktau tadvadeva hi mama loke bhavejjñānaṃ dvaitabhāvavivarjitam,छायातपौ यथा स्वच्छौ विविक्तौ तद्वदेव हि मम लोके भवेज्ज्ञानं द्वैतभावविवर्जितम् |
| 7,36,yastu vairāgyavāneva jñānahīno mriyeta cet brahmaloke vasennityaṃ yāvatkalpaṃ tataḥ param,यस्तु वैराग्यवानेव ज्ञानहीनो म्रियेत चेत् ब्रह्मलोके वसेन्नित्यं यावत्कल्पं ततः परम् |
| 7,37,śucīnāṃ śrīmatāṃ gehe bhavettasya janiḥ punaḥ karoti sādhanaṃ paścāttato jñānaṃ hi jāyate,शुचीनां श्रीमतां गेहे भवेत्तस्य जनिः पुनः करोति साधनं पश्चात्ततो ज्ञानं हि जायते |
| 7,38,anekajanmabhī rājañjñānaṃ syānnaikajanmanā tataḥ sarvaprayatnena jñānārthaṃ yatnamāśrayet,अनेकजन्मभी राजञ्ज्ञानं स्यान्नैकजन्मना ततः सर्वप्रयत्नेन ज्ञानार्थं यत्नमाश्रयेत् |
| 7,39,nocenmahānvināśaḥ syājjanmaitaddurlabhaṃ punaḥ tatrāpi prathame varṇe vedaprāptiśca durlabhā,नोचेन्महान्विनाशः स्याज्जन्मैतद्दुर्लभं पुनः तत्रापि प्रथमे वर्णे वेदप्राप्तिश्च दुर्लभा |
| 7,40,śamādiṣaṭkasampattiryogasiddhistathaiva ca tathottamaguruprāptiḥ sarvamevātra durlabham,शमादिषट्कसम्पत्तिर्योगसिद्धिस्तथैव च तथोत्तमगुरुप्राप्तिः सर्वमेवात्र दुर्लभम् |
| 7,41,tathendriyāṇāṃ paṭutā saṃskṛtatvaṃ tanostathā anekajanmapuṇyaistu mokṣecchā jāyate tataḥ,तथेन्द्रियाणां पटुता संस्कृतत्वं तनोस्तथा अनेकजन्मपुण्यैस्तु मोक्षेच्छा जायते ततः |
| 7,42,sādhane saphale 'pyevaṃ jāyamāne 'pi yo naraḥ jñānārthaṃ naiva yatate tasya janma nirarthakam,साधने सफले ऽप्येवं जायमाने ऽपि यो नरः ज्ञानार्थं नैव यतते तस्य जन्म निरर्थकम् |
| 7,43,tasmādrājanyathāśaktyā jñānārthaṃ yatnamāśrayet padepade 'śvamedhasya phalamāpnoti niścitam,तस्माद्राजन्यथाशक्त्या ज्ञानार्थं यत्नमाश्रयेत् पदेपदे ऽश्वमेधस्य फलमाप्नोति निश्चितम् |
| 7,44,ghṛtamiva payasi nigūḍhaṃ bhūte bhūte ca vasati vijñānam satataṃ manthayitavyaṃ manasā manthānabhūtena,घृतमिव पयसि निगूढं भूते भूते च वसति विज्ञानम् सततं मन्थयितव्यं मनसा मन्थानभूतेन |
| 7,45,jñānaṃ labdhvā kṛtārthaḥ syāditi vedāntaḍiṇḍimaḥ sarvamuktaṃ samāsena kiṃ bhūyaḥ śrotumicchasi,ज्ञानं लब्ध्वा कृतार्थः स्यादिति वेदान्तडिण्डिमः सर्वमुक्तं समासेन किं भूयः श्रोतुमिच्छसि |
| 8,1,iti devīgītāyāṃ saptamo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāṃ saptatriṃśo 'dhyāyaḥ aṣṭamo 'dhyāyaḥ saptamaḥ skandhaḥ athāṣṭatriṃśo 'dhyāyaḥ himālaya uvāca kati sthānāni deveśi draṣṭavyāni mahītale mukhyāni ca pavitrāṇi devīpriyatamāni ca,इति देवीगीतायां सप्तमो ऽध्यायः - इति श्रीदेवीभागवते महापुराणे सप्तमस्कन्धे देवीगीतायां सप्तत्रिंशो ऽध्यायः अष्टमो ऽध्यायः सप्तमः स्कन्धः अथाष्टत्रिंशो ऽध्यायः हिमालय उवाच कति स्थानानि देवेशि द्रष्टव्यानि महीतले मुख्यानि च पवित्राणि देवीप्रियतमानि च |
| 8,2,vratānyapi tathā yāni tuṣṭidānyutsavā api tatsarvaṃ deva me mātaḥ kṛtakṛtyo yato naraḥ,व्रतान्यपि तथा यानि तुष्टिदान्युत्सवा अपि तत्सर्वं देव मे मातः कृतकृत्यो यतो नरः |
| 8,3,śrīdevyuvāca sarvaṃ dṛśyaṃ mama sthānaṃ sarve kālā vratātmakāḥ utsavāḥ sarvakāleṣu yato 'haṃ sarvarūpiṇī,श्रीदेव्युवाच सर्वं दृश्यं मम स्थानं सर्वे काला व्रतात्मकाः उत्सवाः सर्वकालेषु यतो ऽहं सर्वरूपिणी |
| 8,4,tathāpi bhaktavātsalyāt kiñcitkiñcidathocyate śṛṇuṣvāvahito bhūtvā nagarāja vaco mama,तथापि भक्तवात्सल्यात् किञ्चित्किञ्चिदथोच्यते शृणुष्वावहितो भूत्वा नगराज वचो मम |
| 8,5,kolāpuraṃ mahāsthānaṃ yatra lakṣmīḥ sadā sthitā mātuḥ puraṃ dvitīyaṃ ca reṇukādhiṣṭhitaṃ param,कोलापुरं महास्थानं यत्र लक्ष्मीः सदा स्थिता मातुः पुरं द्वितीयं च रेणुकाधिष्ठितं परम् |
| 8,6,tulajāpuraṃ tṛtīyaṃ syātsaptaśṛṅgaṃ tathaiva ca hiṅgulāyā mahāsthānaṃ jvālāmukhyāstathaiva ca,तुलजापुरं तृतीयं स्यात्सप्तशृङ्गं तथैव च हिङ्गुलाया महास्थानं ज्वालामुख्यास्तथैव च |
| 8,7,śakambharyāḥ paraṃ sthānaṃ bhrāmaryāḥ sthānamuttamam śrīraktadantikāsthānaṃ durgāsthānaṃ tathaiva ca,शकम्भर्याः परं स्थानं भ्रामर्याः स्थानमुत्तमम् श्रीरक्तदन्तिकास्थानं दुर्गास्थानं तथैव च |
| 8,8,vindhyācalanivāsinyāḥ sthānaṃ sarvottamottamam annapūrṇamahāsthānaṃ kāñcīpuramanuttamam,विन्ध्याचलनिवासिन्याः स्थानं सर्वोत्तमोत्तमम् अन्नपूर्णमहास्थानं काञ्चीपुरमनुत्तमम् |
| 8,9,bhīmādevyāḥ paraṃ sthānaṃ vimalāsthānameva ca śrīcandralāmahāsthānaṃ kauśikīsthānameva,भीमादेव्याः परं स्थानं विमलास्थानमेव च श्रीचन्द्रलामहास्थानं कौशिकीस्थानमेव |
| 8,10,nīlāmbāyāḥ paraṃ sthānaṃ nīlaparvatamastake jāmbūnadeśvarīsthānaṃ tathā śrīnagaraṃ śubham,नीलाम्बायाः परं स्थानं नीलपर्वतमस्तके जाम्बूनदेश्वरीस्थानं तथा श्रीनगरं शुभम् |
| 8,11,guhyakālyā mahāsthānaṃ nepāle yatpratiṣṭhitam mīnākṣyāḥ paraṃ sthānaṃ yacca proktaṃ cidambare,गुह्यकाल्या महास्थानं नेपाले यत्प्रतिष्ठितम् मीनाक्ष्याः परं स्थानं यच्च प्रोक्तं चिदम्बरे |
| 8,12,vedāraṇyaṃ mahāsthānaṃ sundaryāḥ samadhiṣṭhitam ekāmbaraṃ mahāsthānaṃ paraśaktyā pratiṣṭhitam,वेदारण्यं महास्थानं सुन्दर्याः समधिष्ठितम् एकाम्बरं महास्थानं परशक्त्या प्रतिष्ठितम् |
| 8,13,mahālasāparaṃ sthānaṃ yogeśvaryāstathaiva ca tathā nīlasarasvatyāḥ sthānaṃ cīneṣu viśrutam,महालसापरं स्थानं योगेश्वर्यास्तथैव च तथा नीलसरस्वत्याः स्थानं चीनेषु विश्रुतम् |
| 8,14,vaidyanāthe tu bagalāsthānaṃ sarvottamaṃ matam śrīmacchrībhuvaneśvaryā maṇidvīpaṃ mama smṛtam,वैद्यनाथे तु बगलास्थानं सर्वोत्तमं मतम् श्रीमच्छ्रीभुवनेश्वर्या मणिद्वीपं मम स्मृतम् |
| 8,15,śrīmattripurabhairavyāḥ kāmākhyāyonimaṇḍalam bhūmaṇḍale kṣetraratnaṃ mahāmāyādhivāsitam,श्रीमत्त्रिपुरभैरव्याः कामाख्यायोनिमण्डलम् भूमण्डले क्षेत्ररत्नं महामायाधिवासितम् |
| 8,16,nātaḥ parataraṃ sthānaṃ kvacidasti dharātale pratimāsaṃ bhaveddevī yatra sākṣādrajasvalā,नातः परतरं स्थानं क्वचिदस्ति धरातले प्रतिमासं भवेद्देवी यत्र साक्षाद्रजस्वला |
| 8,17,tatratyā devatāḥ sarvāḥ parvatātmakatāṃ gatāḥ parvateṣu vasantyeva mahatyo devatā api,तत्रत्या देवताः सर्वाः पर्वतात्मकतां गताः पर्वतेषु वसन्त्येव महत्यो देवता अपि |
| 8,18,tatratyā pṛthivī sarvā devīrūpā smṛtā budhaiḥ nātaḥ parataraṃ sthānaṃ kāmākhyāyonimaṇḍalāt,तत्रत्या पृथिवी सर्वा देवीरूपा स्मृता बुधैः नातः परतरं स्थानं कामाख्यायोनिमण्डलात् |
| 8,19,gāyatryāśca paraṃ sthānam srīmatpuṣkaramīritam amareśe caṇḍikā syātprabhāse puṣkarekṣiṇī,गायत्र्याश्च परं स्थानम् स्रीमत्पुष्करमीरितम् अमरेशे चण्डिका स्यात्प्रभासे पुष्करेक्षिणी |
| 8,20,naimiṣe tu mahāsthāne devī sā liṅgadhāriṇī puruhūtā puṣkarākṣe aṣāḍhai ca ratistathā,नैमिषे तु महास्थाने देवी सा लिङ्गधारिणी पुरुहूता पुष्कराक्षे अषाढै च रतिस्तथा |
| 8,21,caṇḍamuṇḍīmahāsthāne daṇḍinī parameśvarī bhārabhūtau bhavedbhūtirnākule nakuleśvarī,चण्डमुण्डीमहास्थाने दण्डिनी परमेश्वरी भारभूतौ भवेद्भूतिर्नाकुले नकुलेश्वरी |
| 8,22,candrikā tu hariścandre śrīgirau śāṅkarī smṛtā japyeśvare triśūlā syātsūkṣmā cāmrātakeśvare,चन्द्रिका तु हरिश्चन्द्रे श्रीगिरौ शाङ्करी स्मृता जप्येश्वरे त्रिशूला स्यात्सूक्ष्मा चाम्रातकेश्वरे |
| 8,23,śāṅkarī tu mahākāle śarvāṇī madhyamābhidhe kedārākhye mahākṣetre devī sā mārgadāyinī,शाङ्करी तु महाकाले शर्वाणी मध्यमाभिधे केदाराख्ये महाक्षेत्रे देवी सा मार्गदायिनी |
| 8,24,bhairavākhye bhairavī sā gayāyāṃ maṅgalā smṛtā sthāṇupriyā kurukṣetre svāyambhuvyapi nākule,भैरवाख्ये भैरवी सा गयायां मङ्गला स्मृता स्थाणुप्रिया कुरुक्षेत्रे स्वायम्भुव्यपि नाकुले |
| 8,25,kanakhale bhavedugrā viśveśā vimaleśvare aṭṭahāse mahānandā mahendre tu mahāntakā,कनखले भवेदुग्रा विश्वेशा विमलेश्वरे अट्टहासे महानन्दा महेन्द्रे तु महान्तका |
| 8,26,bhīme bhīmeśvarī proktā sthāne vastrāpathe punaḥ bhavānī śāṅkarī proktā rudrāṇī tvardhakoṭike,भीमे भीमेश्वरी प्रोक्ता स्थाने वस्त्रापथे पुनः भवानी शाङ्करी प्रोक्ता रुद्राणी त्वर्धकोटिके |
| 8,27,avimukte viśālākṣī mahābhāgā mahālaye gokarṇe bhadrakarṇī syādbhadrā syādbhadrakarṇake,अविमुक्ते विशालाक्षी महाभागा महालये गोकर्णे भद्रकर्णी स्याद्भद्रा स्याद्भद्रकर्णके |
| 8,28,utpalākṣī suvarṇākṣe sthāṇvīśā sthāṇusañjñike kamalālaye tu kamalā pracaṇḍā chagalaṇḍake,उत्पलाक्षी सुवर्णाक्षे स्थाण्वीशा स्थाणुसञ्ज्ञिके कमलालये तु कमला प्रचण्डा छगलण्डके |
| 8,29,kuraṇḍale trisandhyā syānmākoṭe mukuṭeśvarī maṇḍaleśe śāṇḍakī syātkālī kālañjare punaḥ,कुरण्डले त्रिसन्ध्या स्यान्माकोटे मुकुटेश्वरी मण्डलेशे शाण्डकी स्यात्काली कालञ्जरे पुनः |
| 8,30,śaṅkukarṇe dhvaniḥ proktā sthūlā syātsthūlakeśvare jñānināṃ hṛdayāmbhoje hṛllekhā parameśvarī,शङ्कुकर्णे ध्वनिः प्रोक्ता स्थूला स्यात्स्थूलकेश्वरे ज्ञानिनां हृदयाम्भोजे हृल्लेखा परमेश्वरी |
| 8,31,proktānīmāni sthānāni devyāḥ priyatamāni ca tattatkṣetrasya māhātmyaṃ śrutvā pūrvaṃ nagottama,प्रोक्तानीमानि स्थानानि देव्याः प्रियतमानि च तत्तत्क्षेत्रस्य माहात्म्यं श्रुत्वा पूर्वं नगोत्तम |
| 8,32,taduktena vidhānena paścāddevīṃ prapūjayet athavā sarvakṣetrāṇi kāśyāṃ santi nagottama,तदुक्तेन विधानेन पश्चाद्देवीं प्रपूजयेत् अथवा सर्वक्षेत्राणि काश्यां सन्ति नगोत्तम |
| 8,33,tatra nityaṃ vasennityaṃ devībhaktiparāyaṇaḥ tāni sthānāni sampaśyañjapandevīṃ nirantaram,तत्र नित्यं वसेन्नित्यं देवीभक्तिपरायणः तानि स्थानानि सम्पश्यञ्जपन्देवीं निरन्तरम् |
| 8,34,dhyāyaṃstaccaraṇāmbhojaṃ mukto bhavati bandhanāt imāni devīnāmāni prātarutthāya yaḥ paṭhet,ध्यायंस्तच्चरणाम्भोजं मुक्तो भवति बन्धनात् इमानि देवीनामानि प्रातरुत्थाय यः पठेत् |
| 8,35,bhasmībhavanti pāpāni tatkṣaṇānnaga satvaram śrāddhakāle paṭhedetānyamalāni dvijāgrataḥ,भस्मीभवन्ति पापानि तत्क्षणान्नग सत्वरम् श्राद्धकाले पठेदेतान्यमलानि द्विजाग्रतः |
| 8,36,muktāstatpitaraḥ sarve prayānti paramāṃ gatim adhunā kathayiṣyāmi vratāni tava suvrata,मुक्तास्तत्पितरः सर्वे प्रयान्ति परमां गतिम् अधुना कथयिष्यामि व्रतानि तव सुव्रत |
| 8,37,nārībhiśca naraiścaiva kartavyāni prayatnataḥ vratamanantatṛtīyākhyaṃ rasakalyāṇinīvratam,नारीभिश्च नरैश्चैव कर्तव्यानि प्रयत्नतः व्रतमनन्ततृतीयाख्यं रसकल्याणिनीव्रतम् |
| 8,38,ārdrānandakaraṃ nāmnā tṛtīyāyā vratam ca yat śukravāravrataṃ caiva tathā kṛṣṇacaturdaśī,आर्द्रानन्दकरं नाम्ना तृतीयाया व्रतम् च यत् शुक्रवारव्रतं चैव तथा कृष्णचतुर्दशी |
| 8,39,bhaumavāravrataṃ caiva pradoṣavratameva ca yatra devo mahādevo devīṃ saṃsthāpya viṣṭare,भौमवारव्रतं चैव प्रदोषव्रतमेव च यत्र देवो महादेवो देवीं संस्थाप्य विष्टरे |
| 8,40,nṛtyaṃ karoti purataḥ sārdhaṃ devairniśāmukhe tatropoṣya rajanyādau pradoṣe pūjayecchivām,नृत्यं करोति पुरतः सार्धं देवैर्निशामुखे तत्रोपोष्य रजन्यादौ प्रदोषे पूजयेच्छिवाम् |
| 8,41,pratipakṣaṃ viśeṣeṇa taddevīprītikārakam somavāravrataṃ caiva mamātipriyakṛnnaga,प्रतिपक्षं विशेषेण तद्देवीप्रीतिकारकम् सोमवारव्रतं चैव ममातिप्रियकृन्नग |
| 8,42,tatrāpi devīṃ sampūjya rātrau bhojanamācaret navarātradvayaṃ caiva vrataṃ prītikaraṃ,तत्रापि देवीं सम्पूज्य रात्रौ भोजनमाचरेत् नवरात्रद्वयं चैव व्रतं प्रीतिकरं |
| 8,43,evamanyānyapi vibho nityanaimittikāni ca vratāni kurute yo vai matprītyarthaṃ vimatsaraḥ,एवमन्यान्यपि विभो नित्यनैमित्तिकानि च व्रतानि कुरुते यो वै मत्प्रीत्यर्थं विमत्सरः |
| 8,44,prāpnoti mama sāyujyaṃ sa me bhaktaḥ sa me priyaḥ utsavānapi kurvīt dolotsavasukhānvibho,प्राप्नोति मम सायुज्यं स मे भक्तः स मे प्रियः उत्सवानपि कुर्वीत् दोलोत्सवसुखान्विभो |
| 8,45,śayanotsavaṃ yathā kuryāttathā jāgaraṇotsavam rathotsavaṃ ca me kuryāddamanotsavameva ca,शयनोत्सवं यथा कुर्यात्तथा जागरणोत्सवम् रथोत्सवं च मे कुर्याद्दमनोत्सवमेव च |
| 8,46,pavitrotsavamevāpi śrāvaṇo prītikārakam mama bhaktaḥ sadā kuryādevamanyānmahotsavān,पवित्रोत्सवमेवापि श्रावणो प्रीतिकारकम् मम भक्तः सदा कुर्यादेवमन्यान्महोत्सवान् |
| 8,47,madbhaktānbhojayetprītyā tathā caiva suvāsinīḥ kumārīrbaṭukāṃścāpi madbuddhyā tadgatāntaraḥ,मद्भक्तान्भोजयेत्प्रीत्या तथा चैव सुवासिनीः कुमारीर्बटुकांश्चापि मद्बुद्ध्या तद्गतान्तरः |
| 8,48,vittaśāṭhyena rahito yajedetānsumādibhiḥ ya evaṃ kurute bhaktyā prativarṣamatandritaḥ,वित्तशाठ्येन रहितो यजेदेतान्सुमादिभिः य एवं कुरुते भक्त्या प्रतिवर्षमतन्द्रितः |
| 8,49,sa dhanyaḥ kṛtakṛtyo 'sau matprīteḥ pātramañjasā sarvamuktaṃ samāsena mama prītipradāyakam,स धन्यः कृतकृत्यो ऽसौ मत्प्रीतेः पात्रमञ्जसा सर्वमुक्तं समासेन मम प्रीतिप्रदायकम् |
| 8,50,nāśiṣyāya pradātavyaṃ nābaktāya kadācana,नाशिष्याय प्रदातव्यं नाबक्ताय कदाचन |
| 9,1,iti devīgītāyāmaṣṭamo 'dhyāya - iti śrīdevībhāgavate mahāpurāṇe saptamaskandhe devīgītāyāmaṣṭatriṃśo 'dhyāyaḥ navamo 'dhyāyaḥ saptamaḥ skandhaḥ athaikonacatvāriṃśo 'dhyāyaḥ himālaya uvāca devadevi maheśāni karuṇāsāgare 'mbike brūhi pūjāvidhiṃ samyagyathāvadadhunā nijam,इति देवीगीतायामष्टमो ऽध्याय - इति श्रीदेवीभागवते महापुराणे सप्तमस्कन्धे देवीगीतायामष्टत्रिंशो ऽध्यायः नवमो ऽध्यायः सप्तमः स्कन्धः अथैकोनचत्वारिंशो ऽध्यायः हिमालय उवाच देवदेवि महेशानि करुणासागरे ऽम्बिके ब्रूहि पूजाविधिं सम्यग्यथावदधुना निजम् |
| 9,2,śrīdevyuvāca vakṣye pūjāvidhiṃ rājannambikāyā yathā priyam atyantaśraddhayā sārdhaṃ śṛṇu parvatapuṅgava,श्रीदेव्युवाच वक्ष्ये पूजाविधिं राजन्नम्बिकाया यथा प्रियम् अत्यन्तश्रद्धया सार्धं शृणु पर्वतपुङ्गव |
| 9,3,dvividhā mama pūjā syād vāhyā cābhyantarāpi ca bāhyāpi dvividhā proktā vaidikī tāntrikī tathā,द्विविधा मम पूजा स्याद् वाह्या चाभ्यन्तरापि च बाह्यापि द्विविधा प्रोक्ता वैदिकी तान्त्रिकी तथा |
| 9,4,vaidikyar cāpi dvividhā mūrtibhedena bhūdhara vaidikī vaidikaiḥ kāryā vedadīkṣāsamanvitaiḥ,वैदिक्यर् चापि द्विविधा मूर्तिभेदेन भूधर वैदिकी वैदिकैः कार्या वेददीक्षासमन्वितैः |
| 9,5,tantroktadīkṣāvadbhistu tāntrikī saṃśritā bhavet itthaṃ pūjārahasyaṃ ca na jñātvā viparītakam,तन्त्रोक्तदीक्षावद्भिस्तु तान्त्रिकी संश्रिता भवेत् इत्थं पूजारहस्यं च न ज्ञात्वा विपरीतकम् |
| 9,6,karoti yo naro mūḍhaḥ sa patatyeva sarvathā tatra yā vaidikī proktā prathamā tāṃ vadāmyaham,करोति यो नरो मूढः स पतत्येव सर्वथा तत्र या वैदिकी प्रोक्ता प्रथमा तां वदाम्यहम् |
| 9,7,yanme sākṣātparaṃ rūpaṃ dṛṣṭavānasi bhūdhara anantasīrṣanayanamanantacaraṇaṃ mahat,यन्मे साक्षात्परं रूपं दृष्टवानसि भूधर अनन्तसीर्षनयनमनन्तचरणं महत् |
| 9,8,sarvaśaktisamāyuktaṃ prerakaṃ yatparātparam tadeva pūjayennityaṃ nameddhyāyetsmaredapi,सर्वशक्तिसमायुक्तं प्रेरकं यत्परात्परम् तदेव पूजयेन्नित्यं नमेद्ध्यायेत्स्मरेदपि |
| 9,9,ityetatprathamārcāyāḥ svarūpaṃ kathitaṃ naga śāntaḥ samāhitamanā dambhāhaṅkāravarjitaḥ,इत्येतत्प्रथमार्चायाः स्वरूपं कथितं नग शान्तः समाहितमना दम्भाहङ्कारवर्जितः |
| 9,10,tatparo bhava tadyājī tadeva śaraṇaṃ vraja tadeva cetasā paśya japa dhyāyasva sarvadā,तत्परो भव तद्याजी तदेव शरणं व्रज तदेव चेतसा पश्य जप ध्यायस्व सर्वदा |
| 9,11,ananyayā premayuktabhaktyā madbhāvam āśritaḥ yajñairyaja tapodānairmāmeva paritoṣaya,अनन्यया प्रेमयुक्तभक्त्या मद्भावम् आश्रितः यज्ञैर्यज तपोदानैर्मामेव परितोषय |
| 9,12,itthaṃ mamānugrahato mokṣyase bhavabandhanāt matparā ye madāsaktacittā bhaktavarā matāḥ,इत्थं ममानुग्रहतो मोक्ष्यसे भवबन्धनात् मत्परा ये मदासक्तचित्ता भक्तवरा मताः |
| 9,13,pratijāne bhavādasmāduddharāmyacireṇa tu dhyānena karmayuktena bhaktijñānena vā punaḥ,प्रतिजाने भवादस्मादुद्धराम्यचिरेण तु ध्यानेन कर्मयुक्तेन भक्तिज्ञानेन वा पुनः |
| 9,14,prāpyāhaṃ sarvathā rājanna tu kevalakarmabhiḥ dharmātsañjāyate bhaktirbhaktyā sañjāyate param,प्राप्याहं सर्वथा राजन्न तु केवलकर्मभिः धर्मात्सञ्जायते भक्तिर्भक्त्या सञ्जायते परम् |
| 9,15,śrutismṛtibhyāmuditaṃ yatsa dharmaḥ prakīrtitaḥ anyaśāstreṇa yaḥ prokto dharmābhāsaḥ sa ucyate,श्रुतिस्मृतिभ्यामुदितं यत्स धर्मः प्रकीर्तितः अन्यशास्त्रेण यः प्रोक्तो धर्माभासः स उच्यते |
| 9,16,sarvajñātsarvaśakteśca matto vedaḥ samutthitaḥ ajñānasya mamābhāvādapramāṇā na ca śrutiḥ,सर्वज्ञात्सर्वशक्तेश्च मत्तो वेदः समुत्थितः अज्ञानस्य ममाभावादप्रमाणा न च श्रुतिः |
| 9,17,smṛtayaśca śruterarthaṃ gṛhītvaiva ca nirgatāḥ manvādīnāṃ śrutīnāṃ ca tataḥ prāmāṇyamiṣyate,स्मृतयश्च श्रुतेरर्थं गृहीत्वैव च निर्गताः मन्वादीनां श्रुतीनां च ततः प्रामाण्यमिष्यते |
| 9,18,kvacitkadācittantrārthakaṭākṣeṇa paroditam dharmaṃ vadanti soṃśastu naivagrāhyo 'sti vaidikaiḥ,क्वचित्कदाचित्तन्त्रार्थकटाक्षेण परोदितम् धर्मं वदन्ति सोंशस्तु नैवग्राह्यो ऽस्ति वैदिकैः |
| 9,19,anyeṣāṃ śāstrakartṛṇāmajñānaprabhavatvataḥ ajñānadoṣaduṣṭatvāttadukterna pramāṇatā,अन्येषां शास्त्रकर्तृणामज्ञानप्रभवत्वतः अज्ञानदोषदुष्टत्वात्तदुक्तेर्न प्रमाणता |
| 9,20,tasmānmumukṣurdharmārthaṃ sarvathā vedamāśrayet rājājñā ca yathā loke hanyate na kadācana,तस्मान्मुमुक्षुर्धर्मार्थं सर्वथा वेदमाश्रयेत् राजाज्ञा च यथा लोके हन्यते न कदाचन |
| 9,21,sarveśānyā mamājñā sā śrutistyājyā kathaṃ nṛbhiḥ madājñārakṣaṇārthaṃ tu brahmakṣatriyajātayaḥ,सर्वेशान्या ममाज्ञा सा श्रुतिस्त्याज्या कथं नृभिः मदाज्ञारक्षणार्थं तु ब्रह्मक्षत्रियजातयः |
| 9,22,mayā sṛṣṭāstato jñeyaṃ rahasyaṃ me śrutervacaḥ yadā yadā hi dharmasya glānirbhavati bhūdhara,मया सृष्टास्ततो ज्ञेयं रहस्यं मे श्रुतेर्वचः यदा यदा हि धर्मस्य ग्लानिर्भवति भूधर |
| 9,23,abhyutthānamadharmasya tadā veṣānbibharmyaham devadaityavibhāgaścāpyata evābhavannṛpa,अभ्युत्थानमधर्मस्य तदा वेषान्बिभर्म्यहम् देवदैत्यविभागश्चाप्यत एवाभवन्नृप |
| 9,24,ye na kurvanti taddharmaṃ tacchikṣārthaṃ mayā sadā sampāditāstu narakāstrāso yacchravaṇādbhavet,ये न कुर्वन्ति तद्धर्मं तच्छिक्षार्थं मया सदा सम्पादितास्तु नरकास्त्रासो यच्छ्रवणाद्भवेत् |
| 9,25,yo vedadharmam ujjhitya dharmamanyaṃ samāśrayet rājā pravāsayeddeśānnijādetānadharmiṇaḥ,यो वेदधर्मम् उज्झित्य धर्ममन्यं समाश्रयेत् राजा प्रवासयेद्देशान्निजादेतानधर्मिणः |
| 9,26,brāhmaṇairna ca sambhāṣyāḥ paṅktigrāhyā na ca dvijaiḥ anyāni yāni śāstrāṇi loke 'sminvividhāni ca,ब्राह्मणैर्न च सम्भाष्याः पङ्क्तिग्राह्या न च द्विजैः अन्यानि यानि शास्त्राणि लोके ऽस्मिन्विविधानि च |
| 9,27,śrutismṛtiviruddhāni tāmasānyeva sarvaśaḥ vāmaṃ kāpālakaṃ caiva kaulakaṃ bhairavāgamaḥ,श्रुतिस्मृतिविरुद्धानि तामसान्येव सर्वशः वामं कापालकं चैव कौलकं भैरवागमः |
| 9,28,śivena mohanārthāya praṇīto nānyahetukaḥ dakṣaśāpādbhṛgoḥ śāpāddadhīcasya ca śāpataḥ,शिवेन मोहनार्थाय प्रणीतो नान्यहेतुकः दक्षशापाद्भृगोः शापाद्दधीचस्य च शापतः |
| 9,29,dagdhā ye brāhmaṇavarā vedamārgabahiṣkṛtāḥ teṣāmuddharaṇārthāya sopānakramataḥ sadā,दग्धा ये ब्राह्मणवरा वेदमार्गबहिष्कृताः तेषामुद्धरणार्थाय सोपानक्रमतः सदा |
| 9,30,śaivāśca vaiṣṇavāśścaiva saurāḥ śāktāstathaiva ca gāṇapatyā āgamāśca praṇītāḥ śaṅkareṇa tu,शैवाश्च वैष्णवाश्श्चैव सौराः शाक्तास्तथैव च गाणपत्या आगमाश्च प्रणीताः शङ्करेण तु |
| 9,31,tatra vedāviruddhāṃśo 'pyukta eva kvacitkvacit vaidikaistadgrahe deṣo na bhavatyeva karhicit,तत्र वेदाविरुद्धांशो ऽप्युक्त एव क्वचित्क्वचित् वैदिकैस्तद्ग्रहे देषो न भवत्येव कर्हिचित् |
| 9,32,sarvathā vedabhinnārthe nādhikārī dvijo bhavet vedādhikārahīnastu bhavettatrādhikāravān,सर्वथा वेदभिन्नार्थे नाधिकारी द्विजो भवेत् वेदाधिकारहीनस्तु भवेत्तत्राधिकारवान् |
| 9,33,tasmātsarvaprayatnena vaidiko vedamāśrayet dharmeṇa sahitaṃ jñānaṃ paraṃ brahma prakāśayet,तस्मात्सर्वप्रयत्नेन वैदिको वेदमाश्रयेत् धर्मेण सहितं ज्ञानं परं ब्रह्म प्रकाशयेत् |
| 9,34,sarvaiṣaṇāḥ parityajya māmeva śaraṇaṃ gatāḥ sarvabhūtadayāvanto mānāhaṅkāravarjitāḥ,सर्वैषणाः परित्यज्य मामेव शरणं गताः सर्वभूतदयावन्तो मानाहङ्कारवर्जिताः |
| 9,35,maccittā madgataprāṇā matsthānakathane ratāḥ saṃnyāsino vanasthāśca gṛhasthā brahmacāriṇaḥ,मच्चित्ता मद्गतप्राणा मत्स्थानकथने रताः संन्यासिनो वनस्थाश्च गृहस्था ब्रह्मचारिणः |
| 9,36,upāsante sadā bhaktyā yogamaiśvarasañjñitam teṣāṃ nityāviyuktānāmahamajñānajaṃ tamaḥ,उपासन्ते सदा भक्त्या योगमैश्वरसञ्ज्ञितम् तेषां नित्यावियुक्तानामहमज्ञानजं तमः |
| 9,37,jñānasūryaprakāśena nāśayāmi na saṃśayaḥ itthaṃ vaidikapūjāyāḥ prathamāyā nagādhipa,ज्ञानसूर्यप्रकाशेन नाशयामि न संशयः इत्थं वैदिकपूजायाः प्रथमाया नगाधिप |
| 9,38,svarūpamuktaṃ samkṣepād dvitīyāyā atho bruve mūrtau vā sthaṇḍile vāpi tathā sūryendumaṇḍale,स्वरूपमुक्तं सम्क्षेपाद् द्वितीयाया अथो ब्रुवे मूर्तौ वा स्थण्डिले वापि तथा सूर्येन्दुमण्डले |
| 9,39,jale 'thavā bāṇaliṅge yantre vāpi mahāpaṭe tathā śrīhṛdayāmbhoje dhyātvā devīṃ parātparām,जले ऽथवा बाणलिङ्गे यन्त्रे वापि महापटे तथा श्रीहृदयाम्भोजे ध्यात्वा देवीं परात्पराम् |
| 9,40,saguṇāṃ karuṇāpūrṇāṃ taruṇīmaruṇāruṇām saundaryasārasīmāntāṃ sarvāvayavasundarām,सगुणां करुणापूर्णां तरुणीमरुणारुणाम् सौन्दर्यसारसीमान्तां सर्वावयवसुन्दराम् |
| 9,41,śṛṅgārarasasampūrṇāṃ sadā bhaktārtikātarām prasādasumukhīmambāṃ candrakhaṇḍaśikhaṇḍinīm,शृङ्गाररससम्पूर्णां सदा भक्तार्तिकातराम् प्रसादसुमुखीमम्बां चन्द्रखण्डशिखण्डिनीम् |
| 9,42,pāśāṅkuśavarābhītidharāmānandarūpiṇīm pūjayedupacāraiśca yathāvittānusārataḥ,पाशाङ्कुशवराभीतिधरामानन्दरूपिणीम् पूजयेदुपचारैश्च यथावित्तानुसारतः |
| 9,43,yāvadāntarapūjāyāmadhikāro bhavenna hi tāvadbāhyāmimāṃ pūjāṃ śrayejjāte tu tāṃ tyajet,यावदान्तरपूजायामधिकारो भवेन्न हि तावद्बाह्यामिमां पूजां श्रयेज्जाते तु तां त्यजेत् |
| 9,44,ābhyantarā tu yā pūjā sā tu saṃvillayaḥ smṛtaḥ saṃvideva paraṃ rūpamupādhirahitaṃ mama,आभ्यन्तरा तु या पूजा सा तु संविल्लयः स्मृतः संविदेव परं रूपमुपाधिरहितं मम |
| 9,45,ataḥ saṃvidi madrūpe cetaḥ sthāpyaṃ nirāśrayam saṃvidrūpātiriktaṃ tu mithyā māyāmayaṃ jagat,अतः संविदि मद्रूपे चेतः स्थाप्यं निराश्रयम् संविद्रूपातिरिक्तं तु मिथ्या मायामयं जगत् |
| 9,46,ataḥ saṃsāranāśāya sākṣiṇīmātmarūpiṇīm bhāvayennirmanaskena yogayuktena cetasā,अतः संसारनाशाय साक्षिणीमात्मरूपिणीम् भावयेन्निर्मनस्केन योगयुक्तेन चेतसा |
| 9,47,ataḥ paraṃ bāhyapūjāvistāraḥ kathyate mayā sāvadhānena manasā śṛṇu parvatasattama,अतः परं बाह्यपूजाविस्तारः कथ्यते मया सावधानेन मनसा शृणु पर्वतसत्तम |
| 10,1,iti devīgītāyāṃ navamo 'dhyāyaḥ - iti śrīdevībhāgavate mahāpurāṇe saptamaskandhe devīgītāyāmekonacatvāriṃśo 'dhyāyaḥ daśamo 'dhyāyaḥ saptamaḥ skandhaḥ atha catvāriṃśo 'dhyāyaḥ śrī devyuvāca prātarutthāya śirasi saṃsmaretpadmamujjvalam karpūrābhaṃ smarettatra śrīguruṃ nijarūpiṇam,इति देवीगीतायां नवमो ऽध्यायः - इति श्रीदेवीभागवते महापुराणे सप्तमस्कन्धे देवीगीतायामेकोनचत्वारिंशो ऽध्यायः दशमो ऽध्यायः सप्तमः स्कन्धः अथ चत्वारिंशो ऽध्यायः श्री देव्युवाच प्रातरुत्थाय शिरसि संस्मरेत्पद्ममुज्ज्वलम् कर्पूराभं स्मरेत्तत्र श्रीगुरुं निजरूपिणम् |
| 10,2,suprasann aṃ lasadbhūṣābhūṣitaṃ śaktisaṃyutam namaskṛtya tato devīṃ kuṇḍalīṃ saṃsmaredbudhaḥ,सुप्रसन्न् अं लसद्भूषाभूषितं शक्तिसंयुतम् नमस्कृत्य ततो देवीं कुण्डलीं संस्मरेद्बुधः |
| 10,3,prakāśamānāṃ prathame prayāṇe pratiprayāṇe 'pyamṛtāyamānām antaḥ padavyāmanusañcarantīmānandarūpāmabalāṃ prapadye,प्रकाशमानां प्रथमे प्रयाणे प्रतिप्रयाणे ऽप्यमृतायमानाम् अन्तः पदव्यामनुसञ्चरन्तीमानन्दरूपामबलां प्रपद्ये |
| 10,4,dhyātvaivaṃ tacchikhāmadhye saccidānandarūpiṇīm māṃ dhyāyedatha śaucāditriyāḥ sarvāḥ samāpayet,ध्यात्वैवं तच्छिखामध्ये सच्चिदानन्दरूपिणीम् मां ध्यायेदथ शौचादित्रियाः सर्वाः समापयेत् |
| 10,5,agnihotraṃ tato hūtvā matprītyarthaṃ dvijottamaḥ homānte svāsane sthitvā pūjāsaṅkalpamācaret,अग्निहोत्रं ततो हूत्वा मत्प्रीत्यर्थं द्विजोत्तमः होमान्ते स्वासने स्थित्वा पूजासङ्कल्पमाचरेत् |
| 10,6,bhūtaśuddhiṃ purā kṛtvā mātṛkānyāsameva ca hṛllekhāmātṛkānyāsaṃ nityameva samācaret,भूतशुद्धिं पुरा कृत्वा मातृकान्यासमेव च हृल्लेखामातृकान्यासं नित्यमेव समाचरेत् |
| 10,7,mūlādhāre hakāraṃ ca hṛdaye ca rakārakam bhrūmadhye tadvadīkāraṃ hrīṅkāraṃ mastake nyaset,मूलाधारे हकारं च हृदये च रकारकम् भ्रूमध्ये तद्वदीकारं ह्रीङ्कारं मस्तके न्यसेत् |
| 10,8,tattanmantroditānanyānnyāsānsarvānsamācaret kalpayetsvātmano dehe pīṭhaṃ dharmādibhiḥ punaḥ,तत्तन्मन्त्रोदितानन्यान्न्यासान्सर्वान्समाचरेत् कल्पयेत्स्वात्मनो देहे पीठं धर्मादिभिः पुनः |
| 10,9,tato dhyāyenmahādevīṃ prāṇāyāmairvijṛmbhite hṛdambhoje mama sthāne pañcapretāsane budhaḥ,ततो ध्यायेन्महादेवीं प्राणायामैर्विजृम्भिते हृदम्भोजे मम स्थाने पञ्चप्रेतासने बुधः |
| 10,10,brahmā viṣṇuśca rudraśca īśvaraśca sadāśivaḥ ete pañca mahāpretāḥ pādamūle mama sthitāḥ,ब्रह्मा विष्णुश्च रुद्रश्च ईश्वरश्च सदाशिवः एते पञ्च महाप्रेताः पादमूले मम स्थिताः |
| 10,11,pañcabhūtātmakā hyete pañcāvasthātmakā api ahaṃ tvavyaktacidrūpā tadatītāsti sarvathā,पञ्चभूतात्मका ह्येते पञ्चावस्थात्मका अपि अहं त्वव्यक्तचिद्रूपा तदतीतास्ति सर्वथा |
| 10,12,tato viṣṭaratāṃ yātāḥ śaktitantreṣu sarvadā dhyātvaivaṃ mānasairbhogaiḥ pūjayenmāṃ japedapi,ततो विष्टरतां याताः शक्तितन्त्रेषु सर्वदा ध्यात्वैवं मानसैर्भोगैः पूजयेन्मां जपेदपि |
| 10,13,japaṃ samarpya śrīdevyai tato 'rghyasthāpanaṃ caret pātrāsādanakaṃ kṛtvā pūjādravyāṇi śodhayet,जपं समर्प्य श्रीदेव्यै ततो ऽर्घ्यस्थापनं चरेत् पात्रासादनकं कृत्वा पूजाद्रव्याणि शोधयेत् |
| 10,14,jalena tena manunā cāstramantreṇa deśikaḥ digbandhaṃ ca purā kṛtvā gurūn natvā tataḥ param,जलेन तेन मनुना चास्त्रमन्त्रेण देशिकः दिग्बन्धं च पुरा कृत्वा गुरून् नत्वा ततः परम् |
| 10,15,tadanujñāṃ samādāya bāhyapīṭhe tataḥ param hṛdisthāṃ bhavitāṃ mūrtiṃ mama divyāṃ manoharām,तदनुज्ञां समादाय बाह्यपीठे ततः परम् हृदिस्थां भवितां मूर्तिं मम दिव्यां मनोहराम् |
| 10,16,āvāhayettataḥ pīṭhe prāṇasthāpanavidyayā asanāvāhane cārghyaṃ pādyādyācamanaṃ tathā,आवाहयेत्ततः पीठे प्राणस्थापनविद्यया असनावाहने चार्घ्यं पाद्याद्याचमनं तथा |
| 10,17,snānaṃ vāsodvayaṃ caiva bhūṣaṇāni ca sarvaśaḥ gandhapuṣpaṃ yathāyogyaṃ dattvā devyai svabhaktitaḥ,स्नानं वासोद्वयं चैव भूषणानि च सर्वशः गन्धपुष्पं यथायोग्यं दत्त्वा देव्यै स्वभक्तितः |
| 10,18,yantrasthānāmāvṛtīnīṃ pūjanaṃ samyagācaret prativāramaśaktānāṃ śukravāro niyamyate,यन्त्रस्थानामावृतीनीं पूजनं सम्यगाचरेत् प्रतिवारमशक्तानां शुक्रवारो नियम्यते |
| 10,19,mūladevīprabhārūpāḥ smartavyā aṅgadevatāḥ tatprabhāpaṭalavyāptaṃ trailokyaṃ ca vicintayet,मूलदेवीप्रभारूपाः स्मर्तव्या अङ्गदेवताः तत्प्रभापटलव्याप्तं त्रैलोक्यं च विचिन्तयेत् |
| 10,20,punarāvṛttisahitāṃ mūladevīṃ ca pūjayet gandhādibhiḥ sugandhaistu tathā puṣpaiḥ suvāsitaiḥ,पुनरावृत्तिसहितां मूलदेवीं च पूजयेत् गन्धादिभिः सुगन्धैस्तु तथा पुष्पैः सुवासितैः |
| 10,21,naivedyaistarpaṇaiścaiva tāmbūlairdakṣiṇādibhiḥ toṣayenmāṃ tvatkṛtena nāmnāṃ sāhasrakeṇa ca,नैवेद्यैस्तर्पणैश्चैव ताम्बूलैर्दक्षिणादिभिः तोषयेन्मां त्वत्कृतेन नाम्नां साहस्रकेण च |
| 10,22,kavacena ca sūktenāhaṃ rudrebhiriti prabho devyatharvaśiromantrairhṛllekhopaniṣadbhavaiḥ,कवचेन च सूक्तेनाहं रुद्रेभिरिति प्रभो देव्यथर्वशिरोमन्त्रैर्हृल्लेखोपनिषद्भवैः |
| 10,23,mahāvidyāmahāmantraistoṣayenmāṃ muhurmuhuḥ kṣamāpayejjagaddhātrīṃ premārdrahṛdayo naraḥ,महाविद्यामहामन्त्रैस्तोषयेन्मां मुहुर्मुहुः क्षमापयेज्जगद्धात्रीं प्रेमार्द्रहृदयो नरः |
| 10,24,pulakāṅkitasarvāṅgairbāṣparuddhākṣiniḥsvanaḥ nṛtyagītādighoṣeṇa toṣayenmāṃ muhurmuhuḥ,पुलकाङ्कितसर्वाङ्गैर्बाष्परुद्धाक्षिनिःस्वनः नृत्यगीतादिघोषेण तोषयेन्मां मुहुर्मुहुः |
| 10,25,vedapārāyanaiścaiva purāṇaiḥ sakalairapi pratipādyā yato 'haṃ vai tasmāttaistoṣayettu mām,वेदपारायनैश्चैव पुराणैः सकलैरपि प्रतिपाद्या यतो ऽहं वै तस्मात्तैस्तोषयेत्तु माम् |
| 10,26,nijaṃ sarvasvamapi me sadehaṃ nityaśo 'rpayet nityahomaṃ tataḥ kuryādbrāhmaṇāṃśca suvāsinīḥ,निजं सर्वस्वमपि मे सदेहं नित्यशो ऽर्पयेत् नित्यहोमं ततः कुर्याद्ब्राह्मणांश्च सुवासिनीः |
| 10,27,baṭukānpāmarānanyāndevībuddhyā tu bhojayet natvā punaḥ svahṛdaye vyutkrameṇa visarjayet,बटुकान्पामरानन्यान्देवीबुद्ध्या तु भोजयेत् नत्वा पुनः स्वहृदये व्युत्क्रमेण विसर्जयेत् |
| 10,28,sarvaṃ hṛllekhayā kuryāt pūjanaṃ mama subrata hṛllekhā sarvamantrāṇāṃ nāyikā paramā smṛtā,सर्वं हृल्लेखया कुर्यात् पूजनं मम सुब्रत हृल्लेखा सर्वमन्त्राणां नायिका परमा स्मृता |
| 10,29,hṛllekhādarpaṇe nityamahaṃ tatpratibimbitā tasmād hṛllekhayā dattaṃ sarvamantraiḥ samarpitam,हृल्लेखादर्पणे नित्यमहं तत्प्रतिबिम्बिता तस्माद् हृल्लेखया दत्तं सर्वमन्त्रैः समर्पितम् |
| 10,30,guruṃ sampūjya bhūṣādyaiḥ kṛtakṛtyatvamāvahet ya evaṃ pūjayeddevīṃ śrīmadbhuvanasundarīm,गुरुं सम्पूज्य भूषाद्यैः कृतकृत्यत्वमावहेत् य एवं पूजयेद्देवीं श्रीमद्भुवनसुन्दरीम् |
| 10,31,na tasya durlabhaṃ kiñcit kadācit kvacidasti hi dehānte tu maṇidvīpaṃ mama yātyeva sarvathā,न तस्य दुर्लभं किञ्चित् कदाचित् क्वचिदस्ति हि देहान्ते तु मणिद्वीपं मम यात्येव सर्वथा |
| 10,32,jñeyo devīsvarūpo 'sau devā nityaṃ namanti tam iti te kathitaṃ rājan mahādevyāḥ prapūjanam,ज्ञेयो देवीस्वरूपो ऽसौ देवा नित्यं नमन्ति तम् इति ते कथितं राजन् महादेव्याः प्रपूजनम् |
| 10,33,vimṛśyaitadaśeṣeṇāpyadhikārānurūpataḥ kuru me pūjanaṃ tena kṛtārthastvaṃ baviṣyasi,विमृश्यैतदशेषेणाप्यधिकारानुरूपतः कुरु मे पूजनं तेन कृतार्थस्त्वं बविष्यसि |
| 10,34,idaṃ tu gītāśāstraṃ me nāśiṣyāya vadet kvacit nābhaktāya pradātavyaṃ na dhūrtāya ca durhṛde,इदं तु गीताशास्त्रं मे नाशिष्याय वदेत् क्वचित् नाभक्ताय प्रदातव्यं न धूर्ताय च दुर्हृदे |
| 10,35,etatprakāśanaṃ māturuddhāṭanamurojayoḥ tasmādavaśyaṃ yatnena gopanīyamidaṃ sadā,एतत्प्रकाशनं मातुरुद्धाटनमुरोजयोः तस्मादवश्यं यत्नेन गोपनीयमिदं सदा |
| 10,36,deyaṃ bhaktāya śiṣyāya jyeṣṭhaputrāya caiva hi suśīlāya suveṣāya devībhaktiyutāya ca,देयं भक्ताय शिष्याय ज्येष्ठपुत्राय चैव हि सुशीलाय सुवेषाय देवीभक्तियुताय च |
| 10,37,śrāddhakāle paṭhedetad brāhmaṇānām samīpataḥ tṛptāstatpitaraḥ sarve prayānti paramaṃ padam,श्राद्धकाले पठेदेतद् ब्राह्मणानाम् समीपतः तृप्तास्तत्पितरः सर्वे प्रयान्ति परमं पदम् |
| 10,38,vyāsa uvāca ityuktvā sā bhagavatī tatraivāntaradhīyata devāśca muditāḥ sarve devīdarśanato 'bhavan,व्यास उवाच इत्युक्त्वा सा भगवती तत्रैवान्तरधीयत देवाश्च मुदिताः सर्वे देवीदर्शनतो ऽभवन् |
| 10,39,tato himālaye jajñe devī haimavatī tu sā yā gaurīti prasiddhāsīddattā sā śaṅkarāya ca,ततो हिमालये जज्ञे देवी हैमवती तु सा या गौरीति प्रसिद्धासीद्दत्ता सा शङ्कराय च |
| 10,40,tataḥ skandaḥ samudbhūtastārakastena pātitaḥ samudramanthane pūrvaṃ ratnānyāsurnarādhipa,ततः स्कन्दः समुद्भूतस्तारकस्तेन पातितः समुद्रमन्थने पूर्वं रत्नान्यासुर्नराधिप |
| 10,41,tatra devaiḥ stutā devī lakṣmīprāptyarthamādarāt teṣāmanugrahārthāya nirgatā tu ramā tataḥ,तत्र देवैः स्तुता देवी लक्ष्मीप्राप्त्यर्थमादरात् तेषामनुग्रहार्थाय निर्गता तु रमा ततः |
| 10,42,vaikuṇṭhāya surairdattā tena tasya śamo 'bhavat iti te kathitaṃ rājan devīmāhātmyamuttamam,वैकुण्ठाय सुरैर्दत्ता तेन तस्य शमो ऽभवत् इति ते कथितं राजन् देवीमाहात्म्यमुत्तमम् |
| 10,43,gaurīlakṣmyoḥ samudbhūtiviṣayaṃ sarvakāmadam na vācyaṃ tvetadanyasmai rahasyaṃ kathitaṃ yataḥ,गौरीलक्ष्म्योः समुद्भूतिविषयं सर्वकामदम् न वाच्यं त्वेतदन्यस्मै रहस्यं कथितं यतः |
| 10,44,gītā rahasyabhūteyaṃ gopanīyā prayatnataḥ sarvamuktaṃ smasena yatpṛṣṭaṃ tattvayānagha,गीता रहस्यभूतेयं गोपनीया प्रयत्नतः सर्वमुक्तं स्मसेन यत्पृष्टं तत्त्वयानघ |
| 10,45,pavitraṃ pāvanaṃ divyaṃ kiṃ bhūyaḥ śrotumicchasi,पवित्रं पावनं दिव्यं किं भूयः श्रोतुमिच्छसि |
|
|
